‘ऐ दिल है मुश्किल’ या चित्रपटाच्या प्रदर्शनावरुन सुरु झालेला वाद आता शमला आहे . मुख्यमंत्री देवेंद्र फडणवीस यांची शिष्टाई फळाला आली असून हा चित्रपट आता पूर्वनियोजित वेळेनुसार म्हणजेच २८ ऑक्टोबरलाच प्रदर्शित होणार आहे . त्यामुळे या चित्रपटाविरोधात मनसेने तलवार म्यान केल्याचे दिसत असले तरी अद्याप यासंदर्भात मनसेकडून अधिकृतपणे भूमिका मांडण्यात आलेली नाही . ऐ दिल है मुश्कीलच्या वादासंदर्भात शनिवारी सकाळी मुख्यमंत्री देवेंद्र फडणवीस यांच्या वर्षा बंगल्यावर मनसे अध्यक्ष राज ठाकरे , चित्रपटाचा दिग्दर्शकर करण जोहर यांच्या उपस्थितीत बैठक पार पडली . राज ठाकरे यांच्यासह शालिनी ठाकरे , अमेय खोपकर , नितीन सरदेसाई आदी नेतेमंडळी उपस्थित होती . तर करण जोहरसोबत निर्माता असोसिएशनचे सदस्य मुकेश भट , सिद्धार्थ रॉय कपूर आदी मंडळी उपस्थित होती . सुमारे पाऊण तास ही बैठक चालली . या बैठकीनंतर मुकेश भट यांनी पत्रकारांना चित्रपट दिवाळीतच प्रदर्शित होणार असे सांगितले आहे . त्यामुळे मुख्यमंत्री देवेंद्र फडणवीस यांची शिष्टाई फळाला आली असे दिसते . मनसेने मात्र याबाबत अद्याप कोणतीही भूमिका मांडलेली नाही . उरी हल्ल्याच्या पार्श्वभूमीवर पाकिस्तानी कलाकारांना भारतात काम करु देणार नाही अशी भूमिका मनसेने मांडली होती . दिवाळीत प्रदर्शित होणा - या ऐ दिल है मुश्किल या चित्रपटात पाकिस्तानी अभिनेता फवाद खान असल्याने या चित्रपटाला मनसेने विरोध दर्शवला होता . चित्रपट प्रदर्शित कराल तर फटाके फुटतील असा सूचक इशाराच मनसेने मल्टीप्लेक्स चालकांना दिला होता . यापुढे पाकिस्तानी कलाकारांसोबत काम करणार नाही असे करण जोहरने जाहीर केले होते . पण या चित्रपटासाठी सुमारे ३०० जणांनी मेहनत घेतल्याने चित्रपटाचे प्रदर्शन होऊ द्यावे अशी विनंतीही त्याने केली होती . पण करण जोहरच्या विनंतीनंतरही मनसेचा विरोध कायम होता . शेवटी करण जोहरने थेट केंद्रीय गृहमंत्री राजनाथ सिंह यांची भेट घेतली होती . सिनेमातील उत्पन्नांचा काही भाग उरी हल्ल्यातील शहीदांना देऊ असे आश्वासनही करण जोहरने या बैठकीत दिले होते . ऐन दिवाळीत पोलिसांवर बंदोबस्ताचा ताण असतो . त्यात ऐ दिल है मुश्किलचा वाद थांबला नाही तर पोलिसांवरील ताण आणखी वाढण्याची शक्यता होती . त्यामुळे शेवटी मुख्यमंत्र्यांनीच पुढाकार घेत मनसे आणि करण जोहरमध्ये चर्चा घडवून आणली .


किशोरवयात किंवा वयाच्या तिशीपर्यंत ज्या महिलांचे वजन सामान्यापेक्षा कमी असते अशा महिलांना वेळेआधी रजोनिवृत्तीचा धोका असल्याचे एका अभ्यासात आढळले आहे . ज्या महिला १८ ते ३० या वयात तीनपेक्षा अधिक वेळा २० पौंडपेक्षा वजन कमी करतात त्यांना वेळेअगोदर रजोनिवृत्तीचा धोका अधिक असतो . हा अभ्यास ‘ह्य़ुमन रिप्रॉडक्शन’ या नियतकालिकात प्रसिद्ध करण्यात आला आहे . आमच्या अभ्यासानुसार किशोरवयात आणि मध्यम वयात सामान्यापेक्षा कमी वजन असणाऱ्या महिलांना वेळेअगोदर रजोनिवृत्तीचा धोका असल्याचे समोर आले आहे . असे अमेरिकेच्या मॅसॅच्युसेट्स विद्यापीठाच्या माजी पोस्ट डॉक्टरल रिसर्च सहकारी कॅथलीन सझेगा यांनी सांगितले . हृदय आणि रक्तवाहिन्यासंबंधीचे आजार आणि विविध आजारांमुळे दहा टक्के महिलांना वेळेआधी रजोनिवृत्तीचा सामना महिलांना करावा लागतो , त्यामुळे हा नवा शोध महत्त्वपूर्ण असल्याचे सझेगा यांनी सांगितले . १९८९ मध्ये आरोग्य अभ्यास दोनमध्ये सहभागी झालेल्या २५ ते ४२ या वयोगटांतील रजोनिवृत्ती न आलेल्या ७८ , ७५९ महिलांचा संशोधकांनी शरीर वस्तुमान निर्देशांक ( बॉडी मास इंडेक्स ) , वजन वितरणानुसार अभ्यास केला . या महिलांचा २०११ पर्यंत अभ्यास करण्यात आला यापैकी २८०४ महिलांनी वेळेआधी रजोनिवृत्ती आल्याचे सांगितले . ज्या महिलांचे वयाच्या १८व्या वर्षी सामान्यापेक्षा वजन कमी होते आणि ज्याचे बॉडी मास इंडेक्स १७ . ५ किलो / प्रति चौरस मीटर एवढे होते त्यांना वेळेआधी रजोनिवृत्तीचा ५० टक्के धोका असून वयाच्या ३५व्या वर्षी १८ . ५ किलो / प्रति चौरस मीटर होते त्यांना वेळेआधी रजोनिवृत्तीचा ५९ टक्के धोका असल्याचे आढळले . दरम्यान , या निष्कर्षांबाबत अधिक अभ्यासाची गरज असल्याचे संशोधकांनी सांगितले .


भारतीय आणि हॉटेलिंग यांचे नाते अत्यंत जवळचे आहे . पार्टी करायला किंवा हॉटेलिंग करण्यासाठी अगदी छोटेसे कारणही पुरेसे ठरते . हॉटेलमधील मेन्यू कार्डवर नजर टाकताच काय खायचे हे ठरवले जाते . कधी कधी मात्र तेच तेच पदार्थ सारखे मागवायचे का ? असा प्रश्न पडतो . मात्र पार्टी करायची तर आपली आवडती डिश मागवायचीच असाही एक ट्रेंड दिसून येतो . २०१७ या वर्षात भारतीयांनी सर्वाधिक पसंती दिली आहे ती ‘चिकन बिर्याणी’ला . वर्षभरात भारतीयांनी हॉटेलिंग करताना सर्वाधिक पसंत केली आहे ती चिकन बिर्याणी . काही दिवसांपूर्वीच ‘स्विगी या फूड सर्व्हिस’ने एक सर्वे केला . त्या सर्वेत हे निरीक्षण समोर आले आहे . ‘इंडिया टुडे’ने या संदर्भातले वृत्त दिले आहे . चिकन बिर्याणी पाठोपाठ ‘मसाला डोसा’ , ‘बटर नान’ , ‘तंदुरी रोटी’ आणि ‘पनीर बटर मसाला’ यांचाही नंबर लागतो . २०१७ या वर्षात हॉटेलमध्ये जाणाऱ्या भारतीयांनी हे पदार्थ सर्वात जास्तवेळा ऑर्डर केले आहेत . रात्री उशिरा केलेल्या ऑर्डर्स , सकाळी नाश्त्यासाठी मागवण्यात आलेले पदार्थ , दुपारच्या जेवणाच्या वेळी मागवण्यात आलेले पदार्थ अशा पदार्थांचा या सर्वेमध्ये समावेश आहे . बंगळुरू , मुंबई , दिल्ली , हैदराबाद , कोलकाता , चेन्नई आणि पुणे या प्रमुख शहरांमध्ये हा सर्वे करण्यात आला . ज्यानंतर समोर आलेल्या अहवालानुसार मसाला डोसा , इडली आणि वडा यांचे नाश्त्याच्या पदार्थांवर अधिराज्य आहे . दुपार आणि रात्रीच्या जेवणात बहुतांश लोकांनी चिकन बिर्याणी , पनीर बटर मसाला आणि मसाला डोसा यांना पसंती दिली आहे . दाल मखनी , चिकन फ्राईड राईस हे पदार्थही बऱ्याचवेळा मागवले जातात . संध्याकाळचा विचार केला तर पावभाजी , फ्रेंच फ्राईज , समोसे , चिकन रोल , चिकन बर्गर आणि भेळ पुरी खाण्यावर भारतीयांचा भर दिसून येतो . तर डेझर्ट म्हणून ‘डेथ बाय चॉकलेट’ ( चॉकलेट संडेतला एक प्रकार ) आणि ‘न्युटेला ब्राऊनी’ या दोन्ही पदार्थांना अनेक भारतीयांनी पसंती दिली आहे . गुलाबजाम आणि रसमलाई हे पदार्थ मागवण्यावरही लोकांचा भर दिसून आला . महत्त्वाची बाब म्हणजे पिझ्झा हा पहिल्या पाच पदार्थांच्या यादीतही नाही . मुंबईकरांनी पहिली पसंती दिली आहे ती पाव - भाजी खाण्याला तर दिल्लीतील लोकांनी दाल मखनी आणि नान खाण्यावर भर दिला . तर हैदराबादमध्ये राहणाऱ्या लोकांनी बिर्याणीशिवाय काहीही इतर मागवले नाही . मात्र देशातली हॉटेलमध्ये जाणाऱ्या लोकांचे प्रमाण पाहता चिकन बिर्याणी मागवणाऱ्यांचे प्रमाण सर्वाधिक आहे असे निदर्शनास आले आहे . त्यामुळे चिकन बिर्याणी ही भारतीयांची आवडती डिश ठरली आहे असे म्हटले तर वावगे ठरणार नाही .


आपली हिसकावून घेतलेली जमीन परत देण्यात यावी , आम्हाला न्याय द्यावा , अशी मागणी करणाऱ्या मूळनिवासांच्या गटाने कॉमनवेल्थ गेम्सला ‘स्टोलनवेल्थ गेम्स’ म्हणत आंदोलन सुरू केले आहे . त्यांनी क्वीन्स बॅटन आणण्याचा मार्गही रोखला . त्याचबरोबर स्पर्धा सुरू असताना मार्गावर आंदोलन करून स्पर्धेत व्यत्यय आणण्याचेही ठरवले आहे . निदर्शकांनी केवळ बॅटन रिलेचा मार्गच रोखला नाही , तर राष्ट्रकुल स्पर्धेचा उद्घाटन सोहळा झालेल्या स्टेडियमकडेही मोर्चा वळवला होता ; पण पोलिसांनी त्यांना प्रवेशद्वाराजवळ रोखले . या वेळी निदर्शक आणि पोलिसांत माफक चकमकही झाली . इंग्लंड आफ्रिका खंडात इंग्लंड माहीत आहे . आफ्रिका देशातील छोटासा देश , लोकसंख्या अंदाजे २० लाख , राजधानी बांजुल , तापमान क्वचितच ३० अंशांपेक्षा कमी असते . राष्ट्रकुल क्रीडा स्पर्धा संयोजक विक्री करीत असलेल्या माहितीपुस्तकात हीच ओळख आहे . ही ओळख खरी आहे ती गांबिया या सेनेगलच्या कुशीत असलेल्या पश्चिम आफ्रिकन देशाची . या देशाने एका महिन्यापूर्वी पुन्हा राष्ट्रकुलात सहभागी होण्याचे ठरवले आहे ; पण त्याचे नामकरण संयोजकांनी इंग्लंड केले .


काही सॉलिड पाहिले नि पब्लिक बहुत खुश हुई ! पब्लिकच्या अनेक वैशिष्ट्यांपैकी एक म्हणजे नेहमीची चौकट मोडण्यात यशस्वी ठरलेला चित्रपट असा काही डोक्यावर घ्यावा की तो ट्रेन्ड सेटर चित्रपट ठरावा . दोन्ही ‘बाहुबली’च्या तुफान यशाने याच पब्लिकने जणू सांगितलय , पडदादेखिल कमी पडेल असे महामनोरंजन द्या आम्ही असेल त्या भावात चित्रपट पाहायला थिएटरमधे येऊ अन्यथा आमच्या मोबाईल स्क्रीनवर नवीन चित्रपट कधी बरे येऊन पोहोचलाय याची आम्हालाच खबर नसते . ते काही असो . पण आपल्या पब्लिकने जणू प्रत्येक काळात असेच काही नेहमीची चौकट मोडल्याचे पाहिले व ते असे आणि इतके काही इम्प्रेस झाले की त्या काळात त्या चित्रपटानी घसघशीत ज्युबिली यश मिळवलेच . पण काळ बराच पुढे सरकून देखील त्या चित्रपटांचा प्रभाव कायम आहे . सिनेमावेड्या पब्लिकनेच ते चित्रपट पुढील पिढीत नेले म्हणूयात ना ? काही भारी उदाहरणेच देतो फिर यह बात समझ मे आयेगी… एका चित्रपटाला दोन मध्यंतर ही आज साधी आपण कल्पना देखील करू शकत नाही . शे सव्वाशे मिनिटाचाही एखादा चित्रपट थोडासा रेंगाळल्यासारखा वाटला तरी मोबाईलवर वॉट्सअॅप मेसेजवर लक्ष वाढते . फार पूर्वी असा मोबाईल नसला तरी चित्रपट रंगत नाही हे लक्षात येताच गाणे सुरु झाले रे झाले की चहा व टॉयलेट याच्या आठवणीने अनेक जण खुर्ची सोडत . अशा वेळेस दोन मध्यंतराचा चित्रपट ? पण संकलक - निर्माता - दिग्दर्शक जर राज कपूर असेल तर ? ‘संगम’च्या ( १९६४ ) वेळेस त्याने प्रेम त्रिकोणाला दोन मध्यंतर देत रंगवले . महत्त्वाचे म्हणजे प्रेक्षकांनी विनातक्रार हा चित्रपट डोक्यावर घेतला . म्हटलं ना , चौकट मोडण्यात यशस्वी ठरलेला चित्रपट रसिकांकडून चांगलाच स्वीकारला गेलाय . त्या काळात हे असे दोन मध्यंतराचे विशेषच अप्रूप हो . कारण कधी याची कल्पनाच केली नव्हती व सवयही नव्हती . तात्पर्य काळ कोणताही असू देत ते सॉलिड वाटायला हवे . ‘संगम’ची आणखीन काही वैशिष्ट्ये आहेत . ती देखील असावीच लागतात . त्या काळातील तीन मोठे स्टार एकाच चित्रपटात हे विशेषच . एक नायक एक नायिका व एक खलनायक ही तेव्हाची चौकट . पण ‘संगम’मध्ये राज कपूर , वैजयंतीमाला व राजेंद्र कुमार असे तीन मोठे स्टार एकत्र . थीमनुसार युरोपचे भरपूर दर्शन व शंकर जयकिशन यांचे सुमधूर संगीत ! आज हिंदी चित्रपट सतत नवनवीन देशाचा जणू शोध घेतोय पण ‘संगम’च्या वेळेस हिंदी चित्रपटातून युरोप दिसणे म्हणजे खूपच मोठे नाविन्य होते . प्रामुख्याने स्टुडिओत मोठ्ठा सेट लावणे व काश्मिर नैनितालला गाणी चित्रीत करणे याचे ते दिवस असतानाच युरोपचे भरपूर दर्शन म्हणजे ‘पैसा वसूल’ मनोरंजन ! राज कपूरने आपल्याच ‘संगम’च्या यापासून प्रेरणा घेतच जणू असाच दोन मध्यंतरचा ‘मेरा नाम जोकर’ ( १९७० ) निर्मित दिग्दर्शित केला . पण बराचसा भाग सर्कस दाखवण्यात गेल्याने जोकरची ही वयाच्या विविध टप्प्यावर तीनदा एकतर्फी प्रेमात पडल्याची गोष्ट रंगली नाही . तर फार रेंगाळली . अर्थात पब्लिकने चित्रपट नाकारण्यात फारसा वेळ घेतलाच नाही . म्हणून पहिला आठवडा संपतानाच लांबी कमी करून तो एका मध्यंतरचा केला… . चित्रचौकट मोडताना कल्पकता हवीच . ती नव्हती म्हणूनच ढूंढी दिग्दर्शित ‘अराऊंड द वर्ल्ड’ ( १९६९ ) हा आपल्याकडचा पहिला सत्तर एम एम चित्रपट रसिकांनी नाकारण्यास फारसा उशीर केला नाही . जगभरातील महत्त्वाची पर्यटनस्थळे दाखवली म्हणजे चांगला चित्रपट कसा होईल ? रमेश सिप्पी दिग्दर्शित ‘शोले’ ( १९७५ ) सत्तर एम एम व स्टीरिओफोनिक साऊंड अशा भव्य स्वरूपात पाहताना आपण काही तरी भन्नाट वा सॉलिड पाहतोय या अनुभवाने प्रेक्षक कमालीचे थ्रील झाले . तेव्हा तो संपूर्ण मुंबईत फक्त मिनर्व्हा थिएटरमधेच भव्य सत्तर एम एम होता . इतरत्र पस्तीस एम एम स्वरूपात होता . ‘शोले’ पाहायचा वा अनुभवायचा तर तो मिनर्व्हातच हे तेव्हाचे मुंबईकरांचे सामाजिक सांस्कृतिक वेड होते . कारण मोठीच रुपेरी फ्रेम हे तेव्हा नाविन्य होते . अहो तेव्हा कुठे पस्तीस तर कुठे त्याहीपेक्षा लहान पडद्यावर चित्रपट पाहायची व काही दोष असणारी साऊंड व्यवस्थेत चित्रपट पाहायची सवय ना ? अशा सवयीत एकदम मालगाडी जणू आपल्याच जवळच आहे , घोडेस्वारीचा धुरळा पाहायला / ऐकायला मिळतोय हे सॉलिड थ्रीलच हो . ‘शोले’ने ही अशी चित्रचौकट मोडली व रसिक त्यावर विलक्षण फिदा झाले . आजही विविध कारणास्तव ‘शोले’चा संदर्भ येतो यातच बरेच काही आले . ‘छोटा चेतन’ ( १९८६ ) या पहिल्याच थ्रीडी अर्थात त्रिमिती चित्रपटाबाबत हेच घडले . तसा हा मूळचा तमिळ चित्रपट हिंदीत डब होऊन आला . मेट्रो थिएटरमधे झळकताना तात्कालिक प्रेक्षकांना ‘चष्मा लावून चित्रपट पाहा’ ही कल्पनाच मोठी थ्रील होती . आणि मग पडद्यावरची पात्रे खूपच जवळची वाटतात , शस्त्रे अंगावर रोमांच आणतात हे सगळेच रोमांचक होते . हा चष्मा हो कसला अशी काहीशी उत्सुकता वाढवणारी तेव्हा प्रतिक्रिया होती . हा सगळाच अनुभव नवीन म्हणूनच चित्रपट सुपर हिट ! त्यानंतर ‘शिवा का इन्साफ’ , ‘सामरी’ इत्यादी थ्रीडी चित्रपट आले . पण त्यात एक मोठीच गफलत होती . छोटा चेतन बालप्रेक्षकांची भरपेट करमणूक करणारा होता . त्यांच्यासोबत पालकही चष्माधारी होत रमले . तेच तर खास वैशिष्ट्य ठरले . कारण आपण असा काही चित्रपट पाहू याची त्यांनी कधीच कल्पना केली नव्हती . काही वर्षांनी म्हणजेच १९९७ साली याच छोटा चेतनमध्ये उर्मिला मातोंडकरचे एक नृत्य गीत टाकत चित्रपट रिपिट रनला प्रदर्शित झाला . तोपर्यंत बालप्रेक्षकांची नवीन पिढी आल्याने चित्रपट हिट . नेहेमीपेक्षा वेगळे म्हणतो त्याचा यशस्वी मार्ग असा देखील आहे . सूरजकुमार बडजात्या दिग्दर्शित ‘हम आपके है कौन’ ( १९९४ ) चित्रपटभर लग्नसोहळा हे देखिल नाविन्यपूर्ण होते . एक अख्खा चित्रपट असा असू शकतो याची प्रेक्षकांनी अपेक्षाच केली नव्हती . असे धक्कातंत्र हा यशाचा फॉर्म्युला होऊ शकतो . बाहुबलीचे दोन्ही भाग अगदी तसाच तर फिल देतात . कल्पनेच्या पलीकडले भव्य विश्व व त्याची अफाट / अचाट तंत्रज्ञानात मांडणी हे सगळेच एकमेकांत गुंतलय व अचंबित करते . प्रत्येक काळात हे असेच काही नवे घेऊन यायला हवे तर निर्माता दिग्दर्शकाने काळाच्या पुढचा विचार करायलाच हवा . गुरुदत्तने केला व आपल्या देशातील पहिला सिनेमास्कोप चित्रपट ‘कागज के फूल’ ( १९६४ ) प्रेक्षकांसमोर आणला . आशयदृष्ट्या चित्रपट सकस होता . एका यशस्वी दिग्दर्शकाची शोकांतिका त्यात होती . गुरुदत्त दिग्दर्शक व नायक होता . पण नेहेमीपेक्षा वेगळीच फ्रेममधील ( अर्थात आडवी मोठी ) ही सकस भावनिक कलाकृती रसिकांनी नाकारली . काळ कोणताही असू देत चित्रचौकट मोडताना प्रेक्षक मनोरंजनालाच पसंती देतात हेच खरे… . – दिलीप ठाकूर


मोदी सरकारने मागील काही काळापासून आर्थिक व्यवहार आणि इतर बाबींमध्येही सुरक्षितता यावी यासाठी काही गोष्टींची कटाक्षाने अंमलबजावणी केली आहे . यामध्ये बॅंक अकाऊंट तसेच पॅनकार्ड आधारकार्डला लिंक करणे बंधनकारक कऱण्यात आले होते . याबरोबच आता ग्राहकांनी आपल्या मोबाईलमधील सिमकार्ड आधारकार्डशी लिंक करणे बंधनकारक असणार आहे . ही प्रक्रिया ग्राहकांना सहज करता यावी यासाठी सरकारने विशेष प्रयत्न केले असून यामुळे सिम व्हेरीफाय करणे सोपे होणार आहे . ‘पीटीआय’ने दिलेल्या वृत्तानुसार , मोबाईल क्रमांक आधारशी लिंक करण्यासाठी वन टाईम पासवर्ड ( ओटीपी ) आणि घरबसल्या सिम व्हेरिफिकेशन सुविधा सरकारकडून दिली जाणार आहे . मोबाईल क्रमांक आधारशी लिंक करण्यासाठी आतापर्यंत आधार नोंदणी केंद्रावर जावं लागत होतं . मात्र आता हे काम घरबसल्या तेही अगदी सोप्या पद्धतीने करता येणार आहे . परंतु यासाठी तुमचा मोबाईल क्रमांक आधारकार्डशी लिंक केलेला असणे आवश्यक आहे . अशाप्रकारे सिमकार्ड आधारला लिंक करण्याची मुदत फेब्रुवारी २०१८ पर्यंत आहे . येत्या २ आठवड्यामध्ये ही सुविधा सुरु होईल असे सांगण्यात आले आहे . वृद्ध , दिव्यांग आणि आजारी असणाऱ्यांना या सुविधेचा विशेष लाभ होईल असे म्हटले जात आहे . पूर्वी सिमकार्ड घेण्यासाठी आधारकार्ड देणे बंधन नव्हते मात्र आता नवीन सिम घ्यायचे असल्यास आधारकार्ड बंधनकारक आहे . त्यामुळे जुन्या ग्राहकांनी फेब्रुवारी २०१८ पर्यंत आपल्या कार्डचे री - व्हेरिफिकेशन करावे असे सांगण्यात आले आहे . एखाद्या ग्राहकाचा मोबाईल क्रमांक आधार डेटाबेसमध्ये म्हणजे आधार कार्डशी लिंक असेल , तर त्याच्या आधारावर ओटीपीच्या माध्यमातून सिम व्हेरिफिकेशन करता येईल . शिवाय संबंधित व्यक्तीच्या नावावर असलेल्या इतर सिमचंही व्हेरिफिकेशन करणं यामुळे शक्य होईल . सध्या जवळपास ५० कोटी नंबर आधीपासूनच आधार डेटाबेसमध्ये नोंदणीकृत आहेत . ज्याचा वापर करुन सिम व्हेरिफिकेशन करता येणार आहे .


अभिनेते आणि दिग्दर्शक महेश कोठारे हे सध्या चर्चेत नसले तरीही त्यांच्या नातीने मात्र आपल्या आपल्या आजोबांचा वसा उचलला आहे असंच म्हणावं लागेल . महेश कोठारे यांचा मुलगा आदिनाथ आणि सून उर्मिला यांची मुलगी जिजा सध्या सोशल मीडियावर चर्चेचा विषय ठरली आहे . मराठी चित्रपटसृष्टीत आपल्या जन्मापासूनच प्रकाशझोतात असणारी जिजा ही बहुधा पहिलीच मराठी स्टारकिड असावी . उर्मिला आणि आदिनाथ हे दोघंही सोशल मीडियावर बऱ्यापैकी सक्रिय असल्यामुळे ते नेहमीच जिजाचे काही सुरेख फोटो पोस्ट करत असतात . मुख्य म्हणजे उर्मिला पोस्ट करत असणाऱ्या फोटोंमध्ये जिजाचंही सेल्फीप्रेम पाहायला मिळत आहे . काही दिवसांपूर्वीच उर्मिलाने जिजाच्या पहिल्या विमान प्रवासादरम्यानचा एक फोटो पोस्ट केला होता . ज्यामध्ये तिने कॅप्शनमध्ये लिहिलं होतं , ‘बाबांना भेटण्यासाठी आम्ही पहिल्यांदाच विमानाने प्रवास करतो तेव्हा…’ तिने पोस्ट केलेल्या या फोटोमध्ये जिजाच्या चेहऱ्यावर असणारं निरागस हास्य नकळतच अनेकांच्या चेहऱ्यावर स्मित खुलवून गेलं . कमेंट बॉक्समध्ये अनेकांनीच चिमुकल्या जिजाच्या या रुपावर भाळल्याच्या प्रतिक्रियाही दिल्या . त्यामुळे खऱ्या अर्थाने कोठारेंच्या घरातील ही लाडाची जिजा आता सर्वांनाच आपलीशी वाटू लागली आहे , असंच म्हणावं लागेल . दरम्यान , जिजाच्या जन्मानंतर उर्मिलाने चित्रपटसृष्टीपासून दूर राहत मुलीच्या संगोपनावर लक्ष केंद्रित केलं आहे . तर आदिनाथ त्याच्या आगामी प्रोजेक्टमध्ये व्यग्र असल्याचं पाहायला मिळत आहे . येत्या काळात तो ‘पाणी’ या चित्रपटाचं दिग्दर्शन करणार आहे .


सुपरस्टार ख्रिस्तियानो रोनाल्डोच्या अनुपस्थितीत विश्वकरंडक फुटबॉल सरावासाठी खेळलेल्या मित्रत्वाच्या सामन्यात पोर्तुगालला 2 - 0 आघाडी घेऊनही ट्युनिशियाविरुद्ध बरोबरीवर समाधान मानावे लागले . पोर्तुगाल हे युरोपियन विजेते असून , विश्वकरंडक स्पर्धेत त्यांच्या गटात बलाढ्य स्पेनचा समावेश आहे . दोन दिवसांपूर्वीच चॅंपियन्स लीगच्या अंतिम सामन्यात खेळल्यामुळे रोनाल्डोने ट्युनिशियाविरुद्धच्या या सामन्यातून विश्रांती घेतली ; पण त्याच्या सहकाऱ्यांना चांगला खेळ करूनही विजय मिळवता आला नाही . वालेंटे सिल्वाने 20 यार्डावरून गोल करून पोर्तुगालचे खाते उघडले ; पण ऍनिस बद्रीने ट्युनिशियाला बरोबरी साधून दिली . जोओ मारिओने गोल करून पुन्हा पोर्तुगालचे एक पाऊल पुढे ठेवले ; परंतु उत्तरार्धात बेन योसेफने गोल करून पोर्तुगालच्या विजयाच्या आशांवर पाणी फेरले . फ्रान्सचा विजय माजी विजेत्या फ्रान्सने रिपब्लिक ऑफ आयर्लंडविरुद्ध 2 - 0 विजय मिळवला . दोन्ही गोल पूर्वार्धात चार मिनिटांत करण्यात आले . गेरॉल्डने फ्रान्सकडून खेळताना आपला 31 वा गोल केला . त्यानंतर नबील फेक्रीने सामन्यातला दुसरा गोल टोलावला . फ्रान्सचे आता इटली आणि अमेरिकेविरुद्धचे सराव सामने शिल्लक आहेत . बालोटेलीचा गोल यंदाच्या विश्वकरंडक स्पर्धेसाठी इटली पात्र ठरलेले नसले तरी त्यांनी सौदी अरेबियाविरुद्धच्या सामन्यात 2 - 1 अशी बाजी मारली . चार वर्षांनंतर पहिला आंतरराष्ट्रीय सामना खेळणाऱ्या बालोटेलीने शानदार पुनरागमन करताना सामन्याच्या 21 व्या मिनिटालाच गोल केला . इटलीचा दुसरा गोल बेलोट्टीने केला . सौदीकडून एकमेव गोल अल शेहरीने होंडुरास 2 - 0 , तुर्कस्तान वि . वि . इराण 2 - 1 , नायजेरिया बरोबरी . वि . डीआर कांगो 1 - 1 .


गतविजेत्या एअर इंडियाला उपांत्य फेरीत हतबल करणाऱ्या दिल्लीच्या पंजाब नॅशनल बँक संघाने जेतेपदाच्या लढतीत सपशेल लोटांगण घातले . पश्चिम रेल्वेने आक्रमक खेळ करत पीएनबीचे सर्व डावपेच निष्प्रभ ठरवताना गुरु तेग बहादूर अखिल भारतीय सुवर्ण चषक हॉकी स्पध्रेचे जेतेपद पटकावले . मलक सिंग , अयप्पा आणि राजीन कंडोल्नाच्या प्रत्येकी एका गोलमुळे रेल्वेने ३ - १ असा विजय मिळवला . कनिष्ठ संघाचा सत्कार छत्तीसगड , रायपूर येथे नुकत्याच पार पडलेल्या हॉकी इंडिया कनिष्ठ राष्ट्रीय अजिंक्यपद ( ब विभाग ) स्पध्रेचे जेतेपद पटकावणाऱ्या मुंबई संघाचा या वेळी विशेष सत्कार करण्यात आला . मुंबईने सडन डेथ पेनल्टी शूटआऊटमध्ये महाराष्ट्रावर ६ - ५ असा विजय मिळवला होता . त्यांच्या या कौतुकास्पद कामगिरीची दखल घेत मुंबई हॉकी असोसिएशनने संघातील खेळाडूंना प्रत्येकी १० हजार रुपयांचे बक्षीस देऊन गौरविले . मुंबईचा संघ : करण ठाकूर , नरेश तेलंग , श्रीकिशन चौरसिया , अय्याा वारसी , मोहित कटौते , मोहम्मद तौसीफ कुरेशी , मुकुल खिलनानी , अमीन रोगाय , रेयाज कुरेशी , प्रणित नाईक , प्रिन्स चौरसिया ( कर्णधार ) , पीयूष जैन , दानिश कुरेशी , आतिष शिर्के , तिकाराम थकुल्ला , संतोष सिंग , कुशल मेघवाल , हेमंत फडीकर . वैयक्तिक पारितोषिके सर्वोत्तम गोलरक्षक : करण ठाकूर ( पश्चिम रेल्वे ) सर्वोत्तम आघाडीपटू : अयप्पा ( पश्चिम रेल्वे ) सर्वोत्तम बचावपटू : राजविंदर सिंग ( पीएनबी ) सर्वोत्तम मध्यरक्षक : बनमाली झेस ( पीएनबी ) सर्वोत्तम खेळाडू : अमित रोहिदास ( पश्चिम रेल्वे ) .


वजन घटविणे हा अनेकांसाठी मोठा टास्क असतो . शरीरावर वाढलेली चरबी कमी करण्यासाठी मग नाना उपाय केले जातात . कधी जिम लावून तर कधी डाएट प्लॅन घेऊन बारीक होण्यासाठी प्रयत्न केले जातात . अनेकदा जिम महाग असते . तर डाएटीशियनची फी आणि त्यांनी दिलेले डाएट फॉलो करता करता खिशाला कात्री लागते . बाजारात मिळणाऱ्या सप्लिमेंटसची किंमत सगळ्यांना नेहमीच परवडेल असे नाही . पण स्वस्तात वजन कमी करायचे असेल तर अनेक उपाय आहेत . असे कोणते पदार्थ आहेत जे खाल्ल्यानी वजन कमी होतेच पण खिशाला कात्रीही लागत नाही . पाहूयात स्वस्तात मस्त बारीक होण्याच्या या खास टिप्स… दलिया सकाळची न्याहरी आरोग्याच्या दृष्टीने अतिशय महत्त्वाची असते . वजन वाढवायचे आणि कमी करायचे असल्यास सकाळची न्याहरी करायलाच हवी . दलिया हा सकाळच्या न्याहरीसाठी अतिशय उत्तम पर्याय ठरु शकतो . दलिया सहज उपलब्ध होणारा आणि तितका महाग नसलेला पदार्थ आहे . दलियामध्ये फायबर असल्याने पोट दीर्घकाळ भरलेले राहण्यासाठी चांगले असते . याचा चांगला उपयोग करुन घ्यायचा असेल तर दलियामध्ये साखर न घालता त्याचा उपमा केल्यास जास्त चांगले . द्राक्षे फळांचा एकूणच आरोग्यासाठी चांगला उपयोग होतो . द्राक्षामध्ये व्हीटॅमिन सी , फायबर आणि पाण्याचे प्रमाण जास्त असते त्यामुळे वजन कमी होण्यास मदत होते . व्हीटॅमिन सीचा मेटाबॉलिझमवर आणि वाढलेली चरबी जाळण्यासाठी चांगला उपयोग होतो . द्राक्षे खाल्ल्यानंतरही बराच काळ भूक लागत नाही . त्यामुळे तुम्हाला वजन कमी करायचे असल्यास आहारात द्राक्षांचा समावेश ठेवावा . सफरचंद सफरचंद हे सगळ्याच बाबतीत उत्तम फळ असल्याचे म्हटले जाते . दररोज सफरचंद खाल्ल्यास तुम्ही आरोग्यदायी राहाल असे नाही तर वजन घटण्यासही मदत होईल . सफरचंदामध्ये फायबरचे प्रमाण जास्त असते त्यामुळे बराच वेळ भूक लागत नाही . तसेच सफरचंदातील अँटिऑक्सिडंटसमुळे मेटाबॉलिझमला उत्तेजन मिळण्यास मदत होते . पालक पालक आरोग्यासाठी अतिशय चांगला असतो तसेच तो स्वस्तातही उपलब्ध होतो . पालकामध्ये कॅलरीज आणि कार्बोहायड्रेटचे प्रमाण कमी असते तर फायबरचे प्रमाण जास्त असते . पालकात आरोग्याला आवश्यक असणारे इतरही घटक असतात . तसेच पालकाची भाजी सहज कुठेही उपलब्ध होते . त्यामुळे स्वस्तात मस्त मिळणारी ही भाजी वजन कमी करायचे असल्यास आहारात असायलाच हवी . ग्रीन – टी ग्रीन टी मुळे प्रतिकारशक्ती वाढण्यास मदत होते . पोटावरील तसेच कंबरेवरील चरबी ग्रीन टीमुळे कमी होते आणि वजनही घटण्यास मदत होते . पण ग्रीन टी केव्हा घ्यायची याचे काही नियम आहेत , ते माहीत करुन घेऊन पाळायला हवेत . तरच ग्रीन टीचा वजन कमी करण्यासाठी उपयोग होतो .


टीम इंडियाचा माजी कर्णधार व बंगाल क्रिकेट असोसिएशनचा अध्यक्ष सौरव गांगुली याला जीवे मारण्याच्या धमकीचे पत्र मिळाले आहे . मेदिनीपूर विद्यापीठाच्या कार्यक्रमात भाग घेतल्यास जीवे मारण्यात येईल , असे पत्रात म्हटले आहे . सौरव गांगुलीनेच याची माहिती दिली असून ७ जानेवारीला हे पत्र आपल्याला मिळाल्याचे त्याने सांगितले . याबाबत पोलीस आणि आयोजकांना सांगितल्याचे तो म्हणाला . येत्या १९ जानेवारी रोजी जिल्हा क्रीडा संघाद्वारे मेदिनीपूर विद्यापीठात कार्यक्रमाचे आयोजन करण्यात आले आहे . परंतु या कार्यक्रमात सामील होण्याबाबत अद्याप त्याने आपली भूमिका स्पष्ट केलेली नाही . गांगुली म्हणाला , कार्यक्रमात सहभागी होण्याचा अद्याप निर्णय झालेला नाही . हा एक ‘लाइव्ह शो’ होणार आहे . त्यामुळे मी या कार्यक्रमात जाणार की नाही तुम्हा सर्वांना समजेल असेही तो म्हणाला . बंगाल क्रिकेट संघटनेच्या बैठकीनंतर गांगुलीने याची माहिती माध्यमांना दिली . लोढा समितीच्या शिफारशी लागू करण्याबाबत संघटनेने बैठकीचे आयोजन केले होते . सूत्रांकडून मिळालेल्या माहितीनुसार सौरव गांगुलीच्या कार्यालयात हे पत्र आले होते . जर तुम्ही मेदिनीपूर येथील कार्यक्रमात सहभागी झालात तर तुमच्या जीवितासाठी ते घातक ठरेल , असे पत्रात म्हटले आहे . एका वेबसाइटने दिलेल्या वृत्तानुसार , गांगुलीला हे पत्र झेड अली नावाच्या एका व्यक्तीने दिले आहे . हा व्यक्ती कोण आहे . याबाबत अद्याप समजू शकलेले नाही . त्याचबरोबर आशिष चक्रवर्ती यांना भेटायचे नाही , असेही पत्रात म्हटले आहे . आशिष चक्रवर्ती हे बंगाल क्रिकेट संघटनेचे जिल्हा प्रतिनिधी आहेत . सौरव गांगुली राज्य क्रिकेट संघटनेचे अध्यक्ष बनल्यापासून राज्यात क्रिकेटला प्रोत्साहन देण्यासाठी ते विविध प्रयत्न करत आहेत . त्यासाठी राज्यभरात ते विविध कार्यक्रमाचे आयोजन करत आहेत . त्यासाठी ते विद्यापीठ , क्लब आणि राज्यस्तरीय क्रिकेटमध्ये राज्य संघटनेच्या वतीने पुढाकार घेत आहेत .


मनुष्य स्वभाव म्हटला की त्यात सारे स्वभाव वैशिष्ट्य हे आले . मग त्यात भितीही आलीच . अगदी लहान मुलांपासून मोठ्या व्यक्तींपर्यंत प्रत्येक व्यक्तीला ठराविक एका कोणत्याही गोष्टीची भिती वाटतच असते . या भितीपासून अभिनेता प्रियदर्शन जाधवही काही सुटलेला नाही . ‘माझ्या बायकोचा प्रियकर’ या चित्रपटामध्ये प्रियदर्शन झळकणार असून या चित्रपटातील काही भागाचं चित्रीकरण भोर येथे पार पडलं . विशेष म्हणजे हे चित्रीकरण रात्रीच्या वेळी चित्रित करण्यात आल्यामुळे प्रियदर्शन काही वेळा घाबरल्याचं पाहायला मिळालं . ‘माझ्या बायकोचा प्रियकर’ हा चित्रपट कॉमेडी हॉरर या प्रकारात मोडणारा असून भोर येथे भूताची काही दृश्य चित्रित करायची होती . त्यामुळे सेटवर अंधार करण्यात आला होता . अशा वातावरणात चित्रीकरण करताना प्रियदर्शन बराच दचकत होता . त्याला अंधाराची भिती वाटू लागली होती . त्यामुळे प्रियदर्शन अंधाराला घाबरत असल्याचं उपस्थित साऱ्यांनाच कळून आलं . दरम्यान , राजीव एस . रुईया दिग्दर्शित हा चित्रपट येत्या २३ नोव्हेंबरला हा प्रदर्शित होणार असून दीपक रुईया , राजेंद्र गोयंका , प्रदीप के शर्मा , अनिता शर्मा , धवल जयंतीलाल गाडा , अक्षय जंयतीलाल गाडा यांनी चित्रपटाची निर्मिती केली आहेत .


भारतामधील ५ जी सेवेसाठी नोकियाचे महत्त्वपूर्ण पाऊल फिनलॅण्डमधील सर्वात मोठी कंपनी असणारी नोकिया लवकरच भारतामध्ये ५जी मोबाईल नेटवर्क सेवा सुरू करणार आहे . प्रायोगिक तत्वावर सुरु करण्यात येणाऱ्या या ५जी नेटवर्कसाठी नोकिया भारतामध्ये संशोधन आणि विकास केंद्राची बंगळुरुमध्ये स्थापना करणार आहे . या केंद्राच्या प्रमुख रुपा संतोष यांनी माहिती दिली . ५जी मोबाईल नेटवर्कसाठी तयारी आम्ही सुरु केली असून क्लाऊड तसेच मोठ्या डेटा सेंटर्सवर आम्ही विशेष लक्ष केंद्रित करणार असल्याचे रूपा यांनी सांगितले . तसेच २०१८मध्ये या केंद्राशी संबंधित कर्मचाऱ्यांची संख्या वाढवण्यात येणार असल्याचेही त्यांनी सांगितले . जगभरातील अनेक कंपन्या ५जी नेटवर्कची स्थापना करण्यासाठी प्रयत्न करत आहेत . २०२० पासून हे नेटवर्क कार्यान्वित होण्याची शक्यता आहे . ५जीमुळे वॉयरस ( मोबाईल आणि डेटा टर्मिनल्सच्यामध्ये गतीमान देवणघेवाणीचे मोजण्याचे एकक ) , डेटा आणि व्हिडिओ ट्रॅफिकबरोबरच ब्रॅण्ड विड्थच्या माध्यमातून जास्तीत जास्त वेगात इंटरनेट सेवा वापरता येतील . आम्ही आधीच युरोपमधील औद्योगिक आणि शैक्षणिक संस्थांशी ५जी तंत्रज्ञानाच्या संशोधनासाठी करार केला असल्याची माहिती रुपा यांनी दिली . मात्र , २०१८मध्ये नक्की किती जणांना नोकरी देणार याबद्दलची माहिती अद्याप कंपनीकडून देण्यात आलेली नाही . सध्या कंपनीसाठी भारतात ६ हजार इंजिनियर्स काम करत आहेत . याशिवाय , अमेरिका आणि चीनमध्येही कंपनीची संशोधन केंद्रे आहेत . सध्या एअरटेल भारती आणि बीएसएनएलच्या मदतीने प्रायोगिक तत्वावर भारतात ५जी सेवा सुरु करण्याचा कंपनीचा मानस आहे .


जाणूनबुजून फेक न्यूज पसरवण्याचं प्रमाण दिवसेंदिवस वाढत आहे . या फेक न्यूज थांबवण्यासाठी व्हॉट्स अॅपकडून आता पावलं उचलण्यात आली आहेत . WhatsApp Research Awards द्वारे अशा फेक न्यूज शोधणाऱ्या आणि त्याबद्दल माहिती देणाऱ्याला व्हॉट्स अॅपकडून पुरस्कार दिला जाणार आहे . याशिवाय त्याला ३४ लाख रुपयांचं बक्षिसही दिलं जाईल अशी घोषणा व्हॉट्स अॅपकडून करण्यात आली आहे . विशेष म्हणजे केंद्र सरकारने एक दिवसापूर्वीच व्हॉट्स अॅप आणि फेसबुककडे फेक न्यूजसंदर्भात नाराजी व्यक्त करत कारवाई करण्याचा इशारा दिला होता . पण हा पुरस्कार केवळ भारतासाठी नाही तर इतर देशांमध्येही लागू आहे . भारत , ब्राझील , इंडोनेशिया , मेक्सिको यांसारख्या देशांमध्ये जेथे व्हॉट्सअॅपचा वापर जास्त प्रमाणात आहे तेथेही हा पुरस्कार लागू होतो असं व्हॉट्स अॅपकडून स्पष्ट करण्यात आलं आहे . इंडियाटुडेने याबाबतचं वृत्त दिलं आहे . पुरस्कार मिळवणाऱ्या तत्ज्ञाला किंवा व्यक्तीला व्हॉट्स अॅपकडून दोन दिवसांच्या वर्कशॉपसाठीही निमंत्रण दिलं जाणार आहे . २९ आणि ३० ऑक्टोबर रोजी कॅलिफोर्नियाच्या मेन्लो पार्कमध्ये होणाऱ्या वर्कशॉपमध्ये त्या व्यक्तीला बोलावलं जाईल . यासाठी पीएचडी झालेल्यांकडून अर्ज स्वीकारले जाणार आहेत , पण तंत्रज्ञानाच्या क्षेत्रामध्ये किंवा सोशल सायंसमध्ये उल्लेखनीय कामगिरी करणाऱ्यांचेही अर्ज स्वीकारले जाऊ शकतात असंही व्हॉट्सअॅपने स्पष्ट केलं आहे . १२ ऑगस्ट २०१८ ही अर्ज स्वीकारण्याची शेवटची तारीख आहे . WhatsApp blog येथे याबाबत आजून माहिती मिळू शकते . दरम्यान , व्हॉट्स अॅपवर पसरवण्यात येणाऱ्या अफवांना व चिथावणीखोर मेसेजेसना थांबवण्याची जबाबदारी कोणाची असा प्रश्न केंद्र सरकारनं इन्स्टंट मेसेजिंग अॅप कंपनीला विचारला होता . व्हॉट्स अॅपनं यासंदर्भात सरकारकडे खुलासा केला असून हिंसेच्या अघोरी घटनांनी आम्हीदेखील व्यथित झाल्याचं म्हटलं आहे . तसेच या समस्येवर लगेच काहीतरी तोडगा काढावा अशी आमचीही इच्छा असल्याचं व्हॉट्स अॅपनं सरकारला पाठवलेल्या पत्रात म्हटलं आहे . केंद्र सरकारच्या माहिती व तंत्रज्ञान खात्याला पाठवलेल्या पत्रात व्हॉट्स अॅपनं म्हटलंय की हा अत्यंत महत्त्वाचा विषय असून तंत्रज्ञान पुरवणाऱ्या कंपन्या , समाज व सरकार या सगळ्यांनी एकत्र येऊन मार्ग काढण्याची गरज आहे . व्हॉट्स अॅपवर अत्यंत बेजबाबदार मेसेजेस पाठवण्यात येतात , अफवा पसरवण्यात येतात तसेच चिथावणीखोर मेसेज पाठवले जातात , त्याविरोधात तातडीनं कारवाई करावी असं सरकारनं व्हॉट्स अॅपला सांगितलं होतं .


मुंबई : गेल्या ईद दिवशी सगळ्यांचे लक्ष लागले होते ते सलमान खानच्या ट्युबलाईटकडे . या चित्रपटाची चांगली हवा होती . चित्रपट जवळपास पाच हजार थिएटर्समध्ये रिलीज झाला . पण सलमानची जादू यावेळी चालली नाही . शंभर कोटींचा गल्ला जमा करायला या चित्रपटाला तब्बल आठवडा लागला . असे करूनही सिनेमा हिट या वर्गवारीत मोडला नाही . यामुळे वितरकांना मात्र मोठे नुकसान सोसावे लागले . पण त्यांच्या मदतीला आता खुद्द सलमान धावून आला आहे . ट्युबलाईटच्या अपयशानंतर सलमानने वितरकांना नुकसान भरपाई द्यायचे ठरवले आहे . याबाबत बोलताना या चित्रपटाचे वितरक जे . पी . चोकसे म्हणाले , ' अशाप्रकारे सलमान मदत करेल याची आम्हाला अजिबात कल्पना नव्हती . कारण आपल्याकडे असे पाऊल कोणीच उचलत नाही . त्याने घेतलेल्या या निर्णयाचे सर्वांनी स्वागत करायला हवे , शिवाय हा धडा गिरवायला हवा . सलमानच्या या चित्रपटाकडून खूप अपेक्षा होत्या . पण त्याची एकूण असलेली इमेज आणि त्याला या सिनेमात दिलेली भूमिका कमालीची भिन्न असल्यामुळे लोकांनी या सिनेमाकडे पाठ फिरवली . '


बॅले नव्हे , तर पोर्तुगाल वि . वेल्स सामना ; दोन्ही दिग्गजांची ग्वाही गेल्या पन्नास वर्षांच्या फुटबॉल इतिहासात कोणत्याही ब्रिटिश संघाने महत्त्वाच्या स्पर्धाची अंतिम फेरी गाठली नव्हती . गॅरेथ बॅलेच्या नेतृत्वाखालील वेल्सला हाच इतिहास बदलायचा आहे . बुधवारी होणाऱ्या उपांत्य फेरीत त्यांच्यासमोर ख्रिस्तियानो रोनाल्डोच्या पोर्तुगाल संघाचे आव्हान उभे ठाकले आहे . युरोपियन अजिंक्यपद स्पध्रेतील वेल्सचे हे तसे पहिलेवहिले वर्ष ; परंतु अंतिम चौघांमध्ये मजल मारून त्यांनी सर्वाना अचंबित केले आहे . उपांत्यपूर्व फेरीत वेल्सने बेल्जियमसारख्या बलाढय़ संघाला ३ - १ असे नामोहरम करण्याची किमया साधली . बॅले आणि रोनाल्डो हे जागतिक फुटबॉलविश्वातील दोन सर्वात महागडे खेळाडू . रिअल माद्रिदसारख्या जगद्विख्यात संघाकडून एकत्रित खेळणारे हे धुरंदर लिऑनच्या रणांगणावर एकमेकांविरुद्ध लढणार आहेत . ‘‘दोन खेळाडूंपुरती ही लढत मर्यादित नाही , तर दोन देश उपांत्य फेरीत लढत आहेत , ’’ असे बॅलेने ठणकावून सांगितले . तो पुढे म्हणाला , ‘‘रोनाल्डोचा खेळ हा डोळ्यांचे पारणे फेडणारा असतो ; परंतु एखाद्या खेळाडूकडे लक्ष केंद्रित करण्यापेक्षा सांघिक पद्धतीने आपण मैदानावर काय करू शकतो , याचा आम्ही गांभीर्याने विचार करीत आहोत . ’’ रिअल माद्रिदने मागील तीन वर्षांत दोनदा चॅम्पियन्स लीग जिंकला आहे . स्पॅनिश राजधानीत रोनाल्डोच्या कर्तबगारीपुढे बॅले नेहमीच झाकोळला गेला आहे . रिअलच्या इतिहासात सर्वाधिक गोल करणारा रोनाल्डो फुटबॉलविश्वात अतिशय लोकप्रिय आहे . मात्र युरो चषक स्पध्रेतील कामगिरीची तुलना करता बॅलेचा खेळ अधिक उंचावणारा आहे . वेल्सच्या इथवरच्या इतिहासात त्याचा सिंहाचा वाटा आहे . बॅलेने गटसाखळीमध्ये स्लोव्हाकिया , इंग्लंड आणि रशिया या प्रत्येक संघाविरुद्ध एकेक गोल केला आहे . फिफाचा वर्षांतील सर्वोत्तम फुटबॉलपटूचा पुरस्कार तीनदा जिंकण्याची किमया साधणाऱ्या रोनाल्डोने हंगेरीविरुद्ध दोन गोल झळकावले होते . आतापर्यंतच्या चारही युरोपियन अजिंक्यपद स्पर्धामध्ये त्याने गोल नोंदवले आहेत . मात्र आइसलँड , ऑस्ट्रिया , क्रोएशिया व पोलंडविरुद्ध गोल साकारण्यात त्याला अपयश आले आहे . पोर्तुगालचा मध्यरक्षक आंद्रे गोम्सने मात्र कर्णधार रोनाल्डोच्या कामगिरीचे समर्थन केले आहे . तो म्हणाला , ‘‘सांघिक खेळ उंचावण्यासाठी रोनाल्डो खूप मेहनत घेतो आणि तेच महत्त्वाचे असते . बॅलेचे जे महत्त्व वेल्ससाठी आहे , तेच रोनाल्डोचे आमच्यासाठी आहे . स्पॅनिश लीगमुळे बॅलेचा खेळ आम्हाला ठाऊक आहे . याचप्रमाणे ब्रिटिश संघांविरुद्ध मी अनेकदा खेळलो असल्याने त्यांची शैली मला ज्ञात आहे . भक्कम शरीरयष्टीचे हे खेळाडू आक्रमक पद्धतीने खेळतात . हल्ला आणि प्रतिहल्ला करण्यात ते वाकबगार असतात . ’’ ‘‘उपांत्य फेरीत कोणता संघ वरचढ ठरेल , हे सांगता येणे कठीण आहे . वेल्सने उपांत्य फेरीत मजल मारणे , हे नक्कीच प्रशंसनीय आहे . त्यामुळे आमच्या मनात त्यांच्याविषयी आदर आहे , ’’ असे गोम्सने सागितले . पोर्तुगाल हा उपांत्य फेरी गाठणारा असा संघ आहे की , ज्याला ९० मिनिटांच्या खेळात यंदा एकही सामना जिंकता आलेला नाही . साखळीतील तिन्ही सामने बरोबरीत सोडवणाऱ्या पोर्तुगालला पोलंडविरुद्धच्या उपांत्यपूर्व फेरीत अतिरिक्त वेळेतील रिकाडरे क्वारेस्माने ११७व्या मिनिटाला साकारलेल्या गोलने तारले होते . आतापर्यंतच्या पाच युरो स्पर्धापैकी चार वेळा पोर्तुगालने उपांत्य फेरी गाठली आहे . त्यामुळे पोर्तुगालला कमी लेखणे अयोग्य ठरेल , असे बॅलेने सांगतले . तो म्हणाला , ‘‘पोर्तुगालचा संघ आतापर्यंत कशा प्रकारे युरो चषक स्पर्धा खेळला , ते आम्ही टीव्हीवर पाहिले आहे . हा संघ सर्वात धोकादायक आहे . फिफा क्रमवारीतसुद्धा उत्तम स्थानावर असलेला हा संघ लौकिकाने उपांत्य फेरीसाठी पात्र आहे . ’’ डेव्हिस , रामसे , काव्र्हालो यांची उणीव भासणार निलंबनाच्या कारवाईचा फटका दोन्ही संघांना उपांत्य फेरीत बसणार आहे . बेन डेव्हिस आणि अर्सेनल मध्यरक्षक आरोन रामसे यांच्यासारख्या खेळाडूंची वेल्सला तीव्रतेने उणीव भासणार आहे . जॉनी विल्यम्स रामसेच्या जागी खेळेल , तर डेव्हिसच्या अनुपस्थितीमुळे बचावफळीत बदल होऊ शकेल . ख्रिस गुंटरच्या स्थानात बदल होईल . तर फुलहॅमच्या जॅझ रिचर्डसला योग्य संधी मिळू शकेल . पोर्तुगालला विल्यम काव्र्हालोशिवाय खेळावे लागणार आहे . मात्र गोम्स आणि जोवाओ मॉटिन्हो हे दुखापतीतून सावरत आपला लाजवाब खेळ दाखवतील , अशी आशा आहे . काव्र्हालोचे मध्यरक्षणाचे स्थान डॅनिलो घेण्याची दाट शक्यता आहे . ख्रिस्तियानो रोनाल्डो सामने ५ गोल २


– डॉ . डेव्हिड मेज मी माझ्या बाळासाठी योग्य उत्पादन वापरत आहे का ? माझ्या बाळाच्या नाजूक त्वचेला ते साजेसे आहे का ? नैसर्गिक उत्पादने वापरणे सुरक्षित आहे का ? माझ्या बाळाला लावलेले लोशन चिकट आहे का ? उग्र वासामुळे बाळाला त्रास होईल का ? बाळाच्या डोळ्यांना इजा करतील , अशी तीव्र केमिकल शाम्पूमध्ये आहेत का ? बेबी प्रोडक्टमध्ये वापरलेल्या प्रिझर्व्हेटिव्हची मला खात्री नाही , त्याचे दुष्परिणाम होतील का ? काय सुरक्षित आहे आणि काय टाळले पाहिजे ? बाळाचे संगोपन करत असताना , हे सगळे प्रश्न तरुण पालकांना त्यांच्या अपत्याला वाढवत असताना पडतात . या प्रश्नांवर व संभ्रमावर उपाय शोधण्याच्या दृष्टीने , डॉ . डेव्हिड मेज यांनी पालकांना बाळाच्या स्किनकेअरबद्दल काय माहीत असू शकते व काय माहीत नसू शकते आणि गेल्या काही वर्षांत स्किनकेअर कशा प्रकारे विकसित झाले आहे , याविषयी माहिती दिली . गेल्या काही वर्षांत बेबी केअर क्षेत्र कमालीचे विकसित झाले आहे . याचे श्रेय माहीतगार व जाणकार तरुण पालकांना जाते . बाळाच्या देखभालसाठी ते आधुनिक पद्धती स्वीकारत आहेत आणि संशोधनावर आधारित उत्पादनांची निवड करण्याला प्राधान्य देत आहेत . बाळासाठी खरेदी करायच्या उत्पादनाच्या कामगिरीचा पुरावा त्यांना हवा असतो आणि यासाठी त्यांचा सर्वाधिक विश्वास डॉक्टरांवर असतो . त्यानंतर , ते गुगलची मदत घेतात . काही बाबतीत हे उलटही दिसून येते . माझ्या पहिल्या भारत दौऱ्यामध्ये मला जाणवले की , ग्राहकांसाठी आज प्रचंड माहिती उपलब्ध आहे आणि यातील काही माहिती पालकांची सहज दिशाभूल करू शकते किंवा त्यांना संभ्रमात टाकू शकते . नेमके काय वापरावे आणि ते बाळासाठी सुरक्षित आहे का , याचा विचार माता सतत करत असतात . तसेच , काही जुन्या प्रथा काही विचार न करता अंधपणे पाळल्या जात आहेत . आजच्या बदलत्या वातावरणामध्ये टिकून राहण्यासाठी , अनेक जुन्या परंपरा व घरगुती उपाय यांचे पुन्हा मूल्यमापन करणे गरजेचे आहे . हेल्थकेअर प्रोफेशनलशी पुढील मुद्द्यांवर चर्चा करण्यात आली . नैसर्गिक हे नेहमीच सुरक्षित असते , हा संभ्रम पालक , डॉक्टर आणि एकूणच जगापुढे पडलेला आहे , असे मला आढळले आहे . एखादा घटक नैसर्गिक पद्धतीने मिळवला आहे की सिंथेटिक पद्धतीने , याचा त्याच्या आरोग्यदायकपणावर , सुरक्षेवर किंवा विषारीपणावर काही परिणाम होत नाही . “ऑरगॅनिक” किंवा “नैसर्गिक” असे शब्द परवलीचे झाले आहेत आणि त्यात बदल होईल , असे दिसत नाही . परंतु , नैसर्गिक म्हणजे सुरक्षित व केमिकल - मुक्त असते , असे अनेकदा लोकांना वाटते , हा मुद्दा विचारात घ्यायला हवा . बाजारात मोठ्या प्रमाणात नैसर्गिक व हर्बल उत्पादने उपलब्ध आहेत , परंतु त्यांचे दुष्परिणाम होतात का किंवा ते बाळाच्या संवेदनशील त्वचेसाठी सुरक्षित आहे का , हे कोणी तपासले हे का . माझ्या मते , सगळे नैसर्गिक घटक चांगले असतात असे नाही आणि सर्व सिंथेटिक घटक वाईट असतात असे नाही . नैसर्गिक असो किंवा सिंथेटिक / केमिकल , प्रत्येक घटकाची परिणामकारकता व सुरक्षितता तपासण्यासाठी त्यांचे मूल्यमापन करणे आवश्यक आहे . नैसर्गिक की केमिकल हा वाद सोप्या पद्धतीने मिटवला जातो , कारण अनेक ग्राहकांच्या मते एखादे उत्पादन जितके नैसर्गिक असते तितके सुरक्षित व उत्तम असते . पण हा विषय इतका सोपा नाही आणि हा विषय अशा प्रकारे सुलभपणे मिटवणे म्हणजे ग्राहकांना योग्य सेवा न देणे आहे . नैसर्गिक घटक सुरक्षित असतात , कारण ते नैसर्गिक पद्धतीने वाढलेले असतात , ही चुकीची समजूत आहे . उदाः भारतात , लोकांनी पाणी पिण्यापूर्वी ते उकळून घेणे आवश्यक असतेत . या तुलनेत , अमेरिकेत तसे करावे लागत नाही व थेट नळाचे पाणी पिता येते . आणखी एक उदाहरण म्हणजे , दूध . दूध वापरण्यासाठी योग्य ठरण्यापूर्वी ते पाश्चराइज करावे लागते . पाणी व दूध हे दोन्ही “नैसर्गिक” आहे , पण त्यातील सुरक्षितता गृहित धरता येऊ शकत नाही . तुम्हाला माहीत असावे असे वास्तववादी घटकः 1 ) उत्पादनातील गंधामुळे कॉर्टिसोल पातळी कमी करण्यासाठी मदत होते आणि त्याचा नियमित वापर करत असताना , बाळाला बराच वेळ झोप लागण्यासाठी मदत होऊ शकते . 2 ) प्रिझर्व्हेटिव्हमुळे मायक्रोऑरगॅनिझमची वाढ रोखण्यास मदत होते . प्रत्येक उद्योगाचा मार्गदर्शक तत्त्वानुसार डिझाइन , स्क्रीन व चाचणी केली असता , अन - फॅग्रन्स्ड स्किनकेअर उत्पादनाच्या तुलनेत फॅग्रन्स्ड स्किनकेअर उत्पादनाचे काही फायदे आहेत . काही फ्रॅग्रन्स शांततेशी व ताण कमी होण्याशी संबंधित असतात , काहींमुळे दक्ष राहण्याचे प्रमाण वाढते व मूडही चांगला होतो . काहींमुळे पालक व पाल्य यांच्यातील नाते घट्ट होण्यासाठी मदत होते . उत्पादनांमुळे त्वचेवर होऊ शकणारे परिणाम व अॅलर्जीचे परिणाम कमी करण्यासाठी मदत व्हावी , या हेतूने इंटरनॅशनल फ्रॅग्रन्स असोसिएशनने ( आयएफआरए ) महत्त्वपूर्ण मार्गदर्शन केले आहे . प्रिझर्व्हेटिव्हचा विचार करता , चुकून पाणी झिरपणे , हवेतील मायक्रोब्स , बरणीमध्ये बोटे घालणे , ट्युबच्या तोंडावर हात ठेवणे यामुळे उत्पादने प्रदूषित होऊ शकतात . त्यामुळे , ताजेपणा टिकून राहण्यासाठी व युजरचे संभाव्य दूषितीकरणापासून रक्षण करण्यासाठी कोणत्याही उत्पादनामध्ये विशिष्ट प्रमाणात प्रिझर्व्हेटिव्ह वापरणे गरजेचे असते . विचारात घेण्यासारखा आणखी एक महत्त्वाचा मुद्दा म्हणजे , बाळाची त्वचा ही प्रौढांच्या त्वचेपेक्षा वेगळी असते . बाळाच्या त्वचेतील पाण्याचे प्रमाण झपाट्याने कमी व अधिक होते . त्यामध्ये नैसर्गिक मॉइश्चरायजिंग घटक असतात , आणि अनेकदा दिसत नसली तरी कोरडी असते . त्वचेतील पाणी पाचपटीने जलद नाहीसे होते . बाळाची त्वचा अधिक नाजूक व अधिक संवेदनशील असू शकते . बाळाची त्वचा अनेकदा क्लिनिकली ड्राय असते . इमोलिएंट्सचा वापर विचारात घेता , त्यांची निवड काळजीपूर्वक करावी , कारण त्यातील सर्वच बाळाच्या त्वचेला ( नॅचरल ऑलिव्ह ऑइल व अन्य कूकिंग ऑइल यामध्ये उच्च प्रमाणात ओलेइक अॅसिड असू शकते व त्यामुळे स्किन बॅरिअरचे नुकसान होऊ शकते ) साजेसे असते असे नाही . तुम्हाला माहीत का , केवळ पाण्याचा वापर करून त्वचेवरील केवळ 65 % तेल व मळ काढता येऊ शकतो . आणि जो त्वचेवर उरतो त्यामुळे त्वचा चुरचुरू शकते . जन्मानंतर लगेचच बाळाला अंघोळ घालावी की नाही , याबद्दल बहुतेकशा पालकांना संभ्रम असतो . आमची उत्पादने फॉर्म्युलेटेड असतात आणि पहिल्या अंघोळीसाठी वापरता येऊ शकतात . भारतीय बाळांना जन्मतः अधिक केस असू शकतात . त्यामुळे , त्यांना सौम्य क्लीन्झरने अंघोळ घालणे व जन्मानंतर दिसणाऱ्या अनावश्यक गोष्टी काढून टाकणे गरजेचे असते . बाळ मोठे होत असताना , दुधामुळे किंवा दिवसभराच्या अन्य उपक्रमांमुळे बाळाच्या त्वचेवर चिकट किंवा वॅक्सी घटक असू शकतात . बेबी क्लीन्झरचा वापर केल्याने , त्वचेच्या पृष्ठभागाला धक्का न लागता हे अनावश्यक घटक काढून टाकता येऊ शकतात . क्लिनिकल स्टडीजच्या मते , सौम्य बेबी क्लीन्झरने अंघोळ घालणे , त्यानंतर विशेषतः बाळाच्या त्वचेसाठी तयार केलेल्या मॉइश्चरायजरचा वापर केल्याने निरोगी स्किन बॅरिअर टिकवण्यासाठी व त्याचे रक्षण करण्यासाठी मदत होते . मेंदूचा व बाळाचा निरोगी विकास होण्यासाठी स्पर्श , सहभागी व दैनंदिन उपक्रम कसे फायदेशीर ठरू शकतात , हे समजून घेणे महत्त्वाचे आहे . उत्पादनातील प्रत्येक घटकाचा विशिष्ट उद्देश असायला हवा आणि पालकांनी सौम्य व हळूवार असल्याचे क्लिनिकली सिद्ध झालेले असल्याची खात्री करून घ्यावी . उत्पादनांतील घटक बाळाच्या नाजूक त्वचेसाठी साजेसे असणे , तसेच कोरडेपणापासून संरक्षण करणारे असणे व त्वचा मऊ राखणारे असणे महत्त्वाचे आहे . साहजिकच , बाळाचा आरामदायीपणा व कल्याण यांना सर्वाधिक प्राधान्य द्यायला हवे आणि बाळाला एखाद्या विशिष्ट घटकाची अलर्जी आहे का , याकडे पालकांनी लक्ष द्यायला हवे . दुष्परिणाम होण्याचा धोका कमी करण्यासाठी पालक व हेल्थकेअर प्रोफेशनल यांनी पॅराबेन्स , डाय व चुरचुरणारे फ्रॅग्रन्स नसलेल्या उत्पादनांना प्राधान्य द्यायला हवे . उत्पादन वापरण्याचा अनुभव उत्तम असायला हवा आणि पॅकेजिंग वापरण्यासाठी सुलभ असावे . उत्पादन वापरत असताना पालक किंवा केअरगिव्हरना संघर्ष करावा लागू नये आणि ते उत्पादन बाळासाठी आरामदायी असावे . ( लेखक जॉन्सन अँड जॉन्सन कन्झ्युमर इंकचे वरिष्ठ संचालक आहेत . )


व्हॉट्स अॅप हा आता आपल्यातील अनेकांच्या जगण्यातील महत्त्वाचा हिस्सा झाला आहे . पण आता हे अॅप्लिकेशन वापरणे म्हणावे तितके सुरक्षित राहीलेले नाही . आपल्याकडे व्हॉट्स अॅपचा डेटा जास्त झाल्यावर आपण त्याचा बॅकअप घेतो . मात्र आता बॅकअप घेतलेला व्हॉट्स अॅपचा डेटा सुरक्षित नसेल असे समोर आले आहे . गुगल ड्राईव्हवर बॅकअप घेतलेला हा डेटा गुगल वाचू शकते . तसेच कोणत्या सुरक्षा एजन्सीकडून या डेटाची मागणी करण्यात आल्यास त्यांनाही तो डेटा देण्यात येईल . व्हॉट्स अॅप आपल्या युजर्सना ‘एंड टु एंड इन्क्रिप्शन’ ची सुविधा देते . याचा फायदा म्हणजे आपण एखादा मेसेज कोणाला पाठवल्यास तो मेसेज किंवा संबंधित फाईल केवळ त्या व्यक्तीलाच दिसते , आणि इतर कोणालाही दिसत नाही . विविध अफवा आणि पसरणाऱ्या चुकीच्या गोष्टी नेमक्या कोणाकडून व्हायरल होतात हे ओळखण्यासाठी विशिष्ट यंत्रणा असावी . यासाठी भारत सरकारकडून मागच्या काही दिवसांपासून व्हॉट्स अॅपवर दबाव टाकण्यात येत आहे . पण असे केल्यास युजरची गोपनियता नष्ट होत असल्य़ाने आम्ही अशाप्रकारची यंत्रणा बनवू शकत नाही असे कंपनीने भारत सरकारला कळवले आहे . दरम्यान , व्हॉट्स अॅपने गुगलसोबत यासाठी युती केली असून ज्याद्वारे व्हॉट्स अॅपचे मेसेज आता गुगल ड्राईव्हमध्ये राहू शकणार आहेत . यामध्येही आपल्याला हा बॅक अप हवा आहे की नाही याबाबतचा निर्णय युजरला घेता येणार आहे . पण हा डेटा गोपनिय राहणार नसून गुगलकडे त्याचा ट्रॅक ठेवला जाणार आहे . एखाद्या सरकारी एजन्सीने गुगलकडे या डेटाची मागणी केल्यास कंपनीला तो डेटा एजन्सीला पुरविणे भाग आहे . गुन्हेगारीसारख्या गोष्टी उघडकीस येण्यास याचा निश्चितच फायदा होईल . गुगलकडून प्रत्येक युजरला १५ जीबीची स्पेस मिळते . त्यातच आता हा व्हॉटस अॅपचा बॅकअप सेव्ह होणार आहे .


चारचौघांत आपण उठून दिसावं यासाठी चांगला पेहराव , चांगल्या दागिन्यांइतकाच महत्त्वाचा घटक म्हणजे मेकअप . अर्थात वेळेनुसार , वेगवेगळ्या प्रसंगांनुसार तो वेगवेगळ्या पद्धतीने करायचा असतो . मेकअप करणे हा आता दररोजच्या जीवनातील एक भाग झाला आहे . फॉर्मल मीटिंग्स , इन्फॉर्मल मीटअप्स , डे आउट्स , नाइट पार्टीज या सगळ्यासाठी दरवेळी तोच तोच मेकअप चांगला दिसत नाही . मेकअप करण्याच्या पद्धती किंवा वापरण्यात येणाऱ्या रंगांमध्ये कमी - जास्त फरक करावे लागतात . वेळेनुसार आणि निमित्तांनुसार मेकअप कसा असावा , त्यात काय बदल करावेत याबद्दल सुरुवातीला मेकअप करणे केवळ गुलाबी रंगांच्या छटांपर्यंतच मर्यादित होतं . परंतु आता वेगवगेळ्या वेळेनुसार आणि निमित्तांनुसार वेगवगेळ्या रंगछटा मेकअपमध्ये समाविष्ट झाल्या आहेत . नॅचरल शेड्स , ग्लॉसी , मॅट , ब्राउन , ब्राइट , पास्टल अशा विविध पॅलेटमधल्या शेड्स हल्ली वापरल्या जातात . चेहऱ्यावर लावण्यात येणारा बेससुद्धा तेवढाच महत्त्वाचा असतो . मॉइश्चराइझर , फाउंडेशन किंवा सी सी क्रीम ( कॉम्प्लेक्शन केअर क्रीम ) , कन्सीलर , कॉम्पॅक पावडर इत्यादीच्या साहाय्याने सुंदर मेकअप बेस लावला जातो . याच्या बरोबरीने मेकअप ब्रशेससुद्धा महत्त्वाचे असतात . अचूक ब्रश वापरून केलेला मेकअप अत्यंत व्यवस्थित लागतो . बोटांचा वापर करूनही मेकअप करता येतो . ब्रशेसचा वापर बेसिक मेकअप ब्रशमध्ये पावडर ब्रश , आयशॅडो ब्रश , आयशॅडो ब्लेंडर , ब्रॉव कोम्ब , लिप ब्रश हे ब्रश असतात . आता ब्युटी ब्लेंडर उपलब्ध झालेलं आहे . प्रत्येक ब्रश हा वेगवेगळ्या हेतूंसाठी असल्याने त्याचे ठरावीक आकार असतात . आणि त्यानुसारच ते वापरावेत . ब्युटी ब्लेंडर म्हणजे स्पंजची विशिष्ट आकाराची वस्तू ज्याच्यामुळे बेस उत्तम लागतो . त्यामुळे चेहऱ्यावर कोणतेही पॅचेस दिसत नाहीत . ब्रशेस नसतील तर बोटांच्या साहाय्यानेही उत्तम मेकअप करता येतो . परंतु ब्रशेसची मदत घेणे सोयीस्कर ठरते . उठावदार कॉन्टोरिंग मेकअपमध्ये कॉन्टोरिंग ही पद्धत सध्या खूप इन आहे . कॉन्टोरिंग म्हणजे आपल्या चेहऱ्यावरील विशिष्ट भाग हायलाइट करणे . त्यामुळे केलेला मेकअप उठावदार दिसतो . डोळे , नाक , कपाळाची कड , चीक बोन्सच्या खालील लाइन हे सगळं कॉन्टोर केलं जातं . डोळे , नाक , चीकबोन्स , कपाळ त्यामुळे उठून दिसतात . कोणत्याही प्रकारच्या मेकअपसाठी कॉन्टोरिंग उपयोगी ठरतं . कॉन्टोरिंग करताना आपल्या स्किन टोनपेक्षा एक शेड डार्क रंगाच्या कलर पॅलेट वापरून उठावदार केले जाते . बेस मेकअप बेस लावताना सुरुवातीला चेहऱ्याला मॉइश्चरायझर किंवा प्राइमर लावून घ्यावं . त्यांनतर त्यावर सीसी क्रीम किंवा फाउंडेशनचा कोट लावावा . त्यावर कन्सीलर वापरून डोळे , नाक हा भाग हायलाइट केला जातो . त्याचबरोबर ब्लॅक सर्कल्स , चेहेऱ्यावरील पिंपल्स , काही लहान - मोठे डाग झाकण्यासाठीही कन्सीलर वापरतात . या सगळ्याला व्यवस्थित पसरवून बेस तयार होतो . ब्युटी ब्लेंडरच्या साहाय्याने उत्तम बेस तयार करण्यास मदत होते . बोटांच्या साहाय्यानेही बेस तयार करू शकता . बेसिक मेकअप लूक्स : ऑफिस लूक ऑफिससाठी मेकअप करताना नॅचरल शेड्स वापराव्यात . त्यात आपल्या स्किन टोनला मॅच होणाराच मेकअप करावा . लिप कलर्स उठावदार वापरले तरी हरकत नाही . शक्यतो पर्पल , लाल , तपकिरी अशा रंगाच्या फिक्या शेड्स वापराव्यात , ऑफिस लुकसाठी न्यूड लिपस्टिक शेड्ससुद्धा अत्यंत सटल वाटतात . ब्लश लावतानाही हलकी गुलाबी रंगाची शेड किंवा आपल्या स्किन टोनला शोभून दिसणारी शेड वापरावी . आय श्ॉडोज वापरताना ब्राउन शेड्स वापराव्यात . डोळे उठावदार दिसणं अत्यंत महत्त्वाचं आहे . त्यामुळे काजळ , आयलाइनर , मस्कारा नक्कीच वापरावं . आवडीनुसार त्याचं प्रमाण कमी - जास्त ठेवावं . फ्रेश मेकअप करण्यावर भर द्यावा . परंतु अति पावडर किंवा भरपूर जाड बेस टाळा . डे आउट लूक : दिवसा बाहेर जाताना फ्रेश रंगछटा वापराव्यात . काही प्रमाणात गुलाबी रंगछटा वापरू शकता . आपल्या आउटफिटला साजेशा फ्रेश आयशॅडोज् वापराव्या . आउटफिटप्रमाणे पास्टल शेड्स वापराव्यात . त्यामध्ये निळा , हिरवा , गुलाबी या रंगांच्या पेस्टल शेड्सचा वापर करा . ब्लश वापरताना गुलाबी रंगाच्या शेड्स दिवसा वापरण्यास हरकत नाही . लिपस्टिक्स वापरतानासुद्धा फ्रेश लाल , गुलाबी शेड्स वापरा . आय मेकअप हलका असला तरीही चालेल . काजळ किंवा आयलायनर यांचा एक - एक स्ट्रोकसुद्धा पुरेसा ठरेल . आवडीप्रमाणे ते कमी - जास्त करू शकता . नाइट लूक : रात्रीच्या वेळी बाहेर जाताना ग्लॉसी मेकअप करू शकता . परंतु त्याचं प्रमाण योग्य असावं . त्यासाठी ग्लॉसी मेकअप प्रॉडक्ट्सचा वापर करावा . शिमरी आय शॅडोज् नाइट लुकसाठी नक्कीच वापरू शकता . गोल्डन आणि सिल्व्हर शेड्स वापरून बघा . रात्रीच्या वेळेस ग्लॉसी पिंक ब्रश वापरू शकता . लिप कलर्स वापरताना रेड , मर्साला , पर्पल रंगांच्या शेड्स असे रंग उठावदार दिसतात . स्मोकी आइज रात्रीच्या वेळी खूप खुलून दिसतात . आय लायनर , काजळ यांचा आवडीप्रमाणे वापर करा . परंतु रात्रीच्या वेळी डोळे उठावदार दिसतील याची काळजी घेणं आवश्यक आहे . नो मेकअप लूक : मेकअप केलाच नाही असं वाटावं परंतु चेहऱ्याला उठाव यावा यासाठी हा मेकअप लुक वापरला जातो . यामध्ये जास्त मेकअप प्रॉडक्ट्स वापरले जात नाहीत . अत्यंत बेसिक प्रॉडक्ट्स वापरून हा लुक तयार होतो . यामध्ये आपल्या स्किन टोनशी एकरूप होणारा बेस तयार करावा . अगदी कमी सीसी क्रीम किंवा फाउंडेशन वापरावं . त्यावर फाउंडेशन पावडर लावून बेस पूर्ण करावा . नॅचरल आयश्ॉडो वापरावे . लिपस्टिक्ससुद्धा लिप कलरशी मिळतीजुळतीच वापरावी . बारीक काजळ , आयलायनर लावून लुक परिपूर्ण करावा . काही टिप्स : सौजन्य : लोकप्रभा


जागतिक क्रमवारीतील अव्वल मानांकित भारतीय टेनिस्टार सानिया मिर्झा आणि स्विस गर्ल मार्टिना हिंगिस यांचे विम्बल्डन स्पर्धेतील आव्हान संपुष्टात आले आहे . महिला दुहेरीच्या उपांत्यपुर्व फेरीत पाचव्या मानांकीत हंगेरीच्या तिमिया बाबोसा आणि कझाकिस्तानच्या यारोस्लावा श्वेदोवा या जोडीने सानिया - हिंगिस जोडीला १ तास ९ मिनिटे चाललेल्या लढतीत ६ - २ ६ - ४ असे पराभूत केले . सानिया मिर्झाचे विम्बल्डन मिश्र दुहेरीतील आव्हान यापूर्वीच संपुष्टात आले होते . दुसऱ्या सामन्यात महिला एकेरीत जागतिक क्रमवारीतील अव्वल मानांकीत अमेरिकन टेनिस स्टार सेरेना विल्यम्सने रशियन वेस्रीनाला अवघ्या ४८ मिनिटात ६ - २ ६ - ० असे एकतर्फी पराभूत करुन विम्बल्डन स्पर्धेची अंतिम फेरी गाठली . शनिवारी होणाऱ्या अंतिम सामन्यात सेरेनासमोर जर्मनीच्या अॅंजेलिक कर्बरचे आव्हान असणार आहे . यापूर्वी यंदाच्या ऑस्ट्रेलियन खुल्या स्पर्धेतील अंतिम फेरीत सेरेना आणि अॅंजेलिक यांच्यात अंतिम सामना रंगला होता . ज्यामध्ये अमेरिकन सेरेना विल्यम्सने अॅंजेलिक कर्बरला ६ - ४ , ३ - ६ , ६ - ४ असे पराभूत केले होते . यंदाची विम्बल्डन स्पर्धा जिंकून जर्मनीच्या स्टेफी ग्राफच्या २२ ग्रॅंडस्लम विजेतेपदांच्या विक्रमाशी बरोबरी करण्याची संधी सरेना विल्यम्सकडे असून स्टेफी ग्राफच्या विक्रमाची बरोबरी करण्याच्या इराद्यानेच ती मैदानात उतरेल .


गोलंदाजांच्या डोक्यावरून , तर कधी पंचांच्या डोक्यावरून मारलेला हा उत्तुंग फटका आणि षटकार . . . समालोचन करताना असे वर्णन नेहमीच ऐकायला मिळते ; मात्र फलंदाजाने मारलेला हा फटका गोलंदाजाच्या डोक्याला लागला आणि षटकार असे वर्णन बुधवारी नुसते ऐकायलाच मिळाले नाही , तर बघायलाही मिळाले . न्यूझीलंडमधील एका स्थानिक सामन्यात ही घटना घडली . ऑकलंड आणि कॅंटरबरी यांच्यात हा फॉर्ड करंडकासाठी अंतिम सामना सुरू होता . ऑकलंडची फलंदाजी सुरू असताना १९व्या षटकात फलंदाज जीत रावल याने गोलंदाज ॲण्ड्रयू एलिस याच्या चेंडूवर जोरदार फटका मारला . चेंडू गोलंदाज एलिसच्या डोक्याला लागला . चेंडूचा वेग इतका होता की चेंडू एलिसच्या डोक्याला लागून थेट सीमारेषेबाहेर गेला . पंचांनी प्रथम चौकार दिला ; मात्र तिसऱ्या पंचाच्या निर्णयानंतर त्यांनी तो षटकार दिला . एलिसला लगावलेला रावलचा हा दुसरा षटकार होता . घटनेनंतर रावलने एलिसच्या जवळ जाऊन त्याची विचारपूस केली . एलिस काही वेळ ड्रेसिंगरूममध्ये गेला . चेक - अप केल्यावर त्याला तंदुरुस्त ठरवण्यात आले . एलिस पुन्हा मैदानात आला आणि नंतर त्याने सहा षटके गोलंदाजी करून दोन गडी बाद केले . या घटनेचा व्हिडिओ व्हायरल झाला आणि तो चांगलाच लोकप्रिय झाला . रावलने १५३ चेंडूंत १० चौकार आणि चार षटकारांसह १४९ धावांची खेळी केली . त्याच्याच खेळीच्या जोरावर ऑकलंड संघाने ६ बाद ३०४ धावा केल्या . प्रतिस्पर्धी संघ ३७ . २ षटकांत १९७ धावांत आटोपला .


आगामी सणासुदीचा काळ लक्षात घेऊन जर्मनीची दिग्गज कारनिर्माती कंपनी BMW आपल्या सीरिज - 3 गाड्यांवर बंपर डिस्काउंट देत आहे . त्यामुळे जर तुम्ही BMW कार खरेदी करण्याचा विचार करत असाल तर ही एकदम योग्य वेळ आहे . कारण , कंपनीकडून आपल्या स्पोर्टी सिडान कारच्या प्रेस्टीज व्हेरिअंटवर 7.30 लाख रुपयांची सूट दिली जात आहे . तर लग्जरी व्हेरिअंटवर 8.30 लाख रुपयांचं डिस्काउंट मिळणार आहे . काय असेल किंमत – BMW प्रेस्टीज व्हेरिअंटची किंमत 39.80 लाख रुपये आहे , तर लग्जरी व्हेरिअंटची किंमत 45.30 लाख रुपये आहे . पण , डिस्काउंटमुळे प्रेस्टीज व्हेरिअंट जवळपास 32 लाख रुपयांपर्यंत खरेदी करता येईल , आणि लग्जरी व्हेरिअंटवर 8.30 लाखांची सूट मिळाल्यामुळे ही कार 37 लाखांपर्यंत खरेदी करता येणार आहे . डिस्काउंटमागे नेमकं कारण काय ? – कंपनीकडून BMW - 3 series या एंट्री लेवलच्या गाड्यांवर इतक्या मोठ्या प्रमाणात सूट देण्याचं आणखी एक कारण सांगितलं जात आहे . लवकरच कंपनी नेक्स्ट जनरेशन 3 सीरिजच्या गाड्या लॉन्च करणार आहे . कंपनी ‘2018 पॅरिस मोटार शो’मध्ये नेक्स्ट जनरेशन 3 सीरिजच्या गाड्या सादर करणार आहे . त्यामुळे नव्या गाड्या बाजारात येण्यापूर्वी जुन्या गाड्याची जास्तीत जास्त विक्री करण्याचं कंपनीचं उद्दीष्ट आहे , त्यामुळेच कंपनीकडून इतक्या मोठ्या प्रमाणात सूट दिली जात असल्याचं सांगितलं जात आहे .


पहिलं प्रेम आणि त्या प्रेमाच्या आठवणी सर्वांसाठीच खास असतात . याला बॉलिवूड सेलिब्रिटीसुद्धा अपवाद नाहीत . ‘पिंक’ , ‘मनमर्जियाँ’ , ‘मुल्क’ यांसारख्या चित्रपटांमध्ये दमदार भूमिका साकारणारी अभिनेत्री तापसी पन्नू हिने एका कार्यक्रमात तिच्या पहिल्या प्रेमाच्या आठवणी सांगितल्या . नववीत असताना पहिल्यांदा रिलेशनशिपमध्ये असल्याचं तापसीने सांगितलं . ‘माझ्या पहिल्या रिलेशनशिपची सुरुवात मी नववीत असताना झाली . माझ्या इतर मित्रमैत्रिणींच्या तुलनेत माझी सुरुवात थोडी उशिराच झाली असं मला वाटलं होतं . दहावीच्या बोर्डाची परीक्षा जवळ आली आहे आणि मला अभ्यासावर लक्ष केंद्रित करायचं आहे असं कारण देऊन त्याने ब्रेकअप केलं होतं . त्यावेळी मोबाइल फोन नव्हते . त्यामुळे घरामागे असलेल्या एका पीसीओवरून त्याला फोन करून मी रडायची . मला का सोडून जात आहेस , असा प्रश्न मी त्याला विचारायची , ’ अशा शब्दांत तापसीने तिच्या भावना व्यक्त केल्या . प्रेम , नाती यांबद्दल ती पुढे म्हणाली , ‘माझी सूर्यरास सिंह आहे . १ ऑगस्ट रोजी माझा जन्म झाला . सिंह ही रास आणि १ तारखेचं समीकरण खूप वाईट आहे . व्यावसायिक आणि वैयक्तिक आयुष्यात मला केंद्रस्थानी राहायला आवडतं . जर माझा पार्टनर अगदी सहजतेने माझ्या नियंत्रणात येत असेल , तर मला त्यात काही महत्त्वपूर्ण वाटत नाही . मला माझ्यासारखं कोणीतरी हवं आहे . ज्याच्याकडे पाहून माझ्या मनात आदर निर्माण होईल असा व्यक्ती मला हवा आहे . ’ ‘मी जेव्हा जेव्हा रिलेशनशीपमध्ये होते , तेव्हा मला वाटलं की हेच ते , जे मला हवं आहे . हाच तो व्यक्ती आहे . मी त्याच्यासोबत माझ्या आयुष्याचं , मुलाबाळांचं चित्र रंगवते . पण काही दिवसांतच माझा स्वप्नभंग होतो . तेव्हा मला वाटतं की कदाचित हा तो व्यक्ती नसेल , ’ असं तिने सांगितलं .


आपल्या बोल्ड अंदाजासाठी प्रसिद्ध असलेली टेलिव्हिजन अभिनेत्री शमा सिकंदरवर सध्या सोशल मीडियावर जोरदार टीका करण्यात येत आहे . शमाने रमजानमध्ये बिकीनी घालून फोटोशूट केल्याने नेटकऱ्यांनी तिला चांगलंच धारेवर धरलं आहे . खरंतर सोशल मीडियावर शमा बऱ्याचदा हॉट आणि बोल्ड फोटो पोस्ट करताना दिसते . नुकतंच तिने इन्स्टाग्राम अकाऊंटवर बिकीनी सूटमधील काही फोटो पोस्ट केले आहेत . रमजानदरम्यान तिने अशा प्रकारच्या तोकड्या कपड्यांमधील फोटो पोस्ट केल्याने अनेकांनी तिच्यावर टीका केली आहे . रमजानसारख्या पवित्र महिन्यात बिकीनी घालणं चुकीचं आहे , असं मत काहींनी व्यक्त केलं . शमा एक मुस्लिम आहे आणि रमजानमध्ये तिला असं करणं शोभा देत नाही अशीही कमेंट एका युजरने दिली . तर ती मुस्लिम असल्याचे विसरली आहे का ? अशी सडकून टीकादेखील नेटकऱ्यांकडून करण्यात आली . वाचा : अभिनेत्री होण्यापूर्वी जान्हवी करतेय हे काम ; कतरिनाने दिला पुरावा अभिनेत्रींच्या पोशाखावरून किंवा लूकवरून नेटकऱ्यांनी निशाणा साधल्याची ही काही पहिलीच वेळ नाही . याआधीही ‘दंगल गर्ल’ फातिमा सना शेखला रमजानमध्ये स्विमसूट घालून फोटोशूट केल्याप्रकरणी ट्रोल करण्यात आलं होतं .


नुकत्याच पार पडलेल्या ‘वोग वुमन ऑफ द इयर’ पुरस्कार सोहळ्यामध्ये शाहरुख खानने सपत्नीक हजेरी लावली होती . इंडस्ट्रीतील बरेच प्रसिद्ध चेहरेसुद्धा या पुरस्कार सोहळ्यामध्ये आले होते . बी - टाऊन आणि काही आंतरराष्ट्रीय सेलिब्रिटींच्या गर्दीतही सर्वात लक्षवेधी ठरली ती म्हणजे शाहरुख खानची पत्नी गौरी खान . ऐश्वर्या राय बच्चन , श्वेता नंदा , क्रिती सनॉन यांनी डिझायनर गाऊन घालत वेस्टर्न लूकला प्राधान्य दिलं . पण , गौरी मात्र डिझायनर साडी गाऊनमध्ये ‘वोग’च्या रेड कार्पेटवर अवतरली . तिच्या या साडी गाऊनची चर्चा सर्वत्र सुरु असून काहींनी त्याचा उल्लेख ‘लेहंगा’ म्हणूनही केला . अनेकांची मनं जिंकलेल्या गौरीच्या या डिझायनर साडी गाऊनची किंमत आहे १ लाख ५८ हजार चारशे चाळीस रुपये . झालात ना तुम्हीही थक्क ? गौरीच्या या अनोख्या लूकविषयी अनेक चर्चांना उधाण आलं होतं . तिच्या या हटके लूकला नेमकं म्हणायचं तरी काय , असाच प्रश्न अनेकांच्या मनात घर करत होता . सोशल मीडियावर सुरु असणारा हा एकंदर माहोल पाहता काही वेबसाइट्सने प्रसिद्ध केलेल्या वृत्तानुसार , गौरीने मोनिषा जयसिंगच्या नव्या कलेक्शनमधील हा डिझायनर साडी गाऊन घातला होता . वाचा : जाणून घ्या , चित्रपटातील डिझायनर कपड्यांचं पुढे करतात तरी काय ? राखाडी रंगाच्या या साडी गाऊनवर तिने त्याच रंगाच्या डार्क शेडमधील ब्लाऊज घातला होता . यासोबत तिने राखाडी रंगाचाच ‘बोटेगा व्हेनेटा’ या ब्रॅण्डचा क्लचही सोबत घेतला होता . गौरीचा हा एकंदर लूक पाहता त्यासाठी तिने घसघशीत रक्कमही मोजली आहे हे स्पष्ट होतंय .


चार दिवसांत सर्वाधिक कमाई करणारा तिसरा चित्रपट गेले वर्षभर प्रेक्षक आमिर खानच्या ज्या चित्रपटाची वाट पाहत होते तो सगळीकडे प्रदर्शित झाला आणि निश्चलीकरणामुळे निर्माण झालेल्या आर्थिक अडचणींचे सावट असतानाही अवघ्या चार दिवसांत या चित्रपटाने १३२ . ४३ कोटी रुपयांची ‘दंगल’ केली आहे . या वर्षी प्रदर्शित झाल्यापासून चार दिवसांत सर्वाधिक कमाई करणारा ‘दंगल’ हा तिसरा चित्रपट ठरला आहे . सलमान खानच्या ‘सुलतान’चा विक्रम या चित्रपटाला मोडता आलेला नसला तरी हा आठवडा सगळी चित्रपटगृहे ‘दंगल’साठीच असल्याने एकंदरीत कमाईमध्ये आमिर पुढे जाईल , असा अंदाज ट्रेड विश्लेषकांचा आहे . नितेश तिवारी दिग्दर्शित ‘दंगल’ हा पूर्णपणे महावीर फोगट आणि त्यांच्या मुली गीता - बबिता फोगट यांनी आखाडय़ातील या खेळात मिळवलेल्या प्रभुत्वावर , त्यांच्या संघर्षांवर आधारित आहे . एका अर्थाने आमिर हा या चित्रपटाचा एकमेव ‘हिरो’ नसतानाही ‘दंगल’ने गेल्या चार दिवसांत तिकीटबारीवर चांगला व्यवसाय केला आहे . या वर्षी ‘सुलतान’ने प्रदर्शित झाल्याच्या चार दिवसांत १४२ . ०६ कोटी रुपयांचा गल्ला जमवीत सर्वाधिक कमाईचा विक्रम केला होता . त्यापाठोपाठ सुशांत सिंग राजपूत अभिनीत ‘एम . एस धोनी : अनटोल्ड स्टोरी’ या चित्रपटाने १३३ . ०४ कोटींची कमाई करीत दुसरा क्रमांक पटकावला . ‘दंगल’ हे सारेच विक्रम मोडेल अशी अपेक्षा होती ; मात्र निश्चलीकरणाचा फटका याही चित्रपटाला बसलेला आहे . या वर्षी प्रदर्शित झालेल्या अक्षय कुमारच्या ‘एअरलिफ्ट’ने १२८ . ०१ कोटी रुपयांची कमाई केली होती . अक्षयच्याच ‘रुस्तम’ने १२७ . ४९ कोटी रुपयांचा गल्ला जमवला . त्याचबरोबर त्याच्या ‘हाऊसफुल्ल ३’ या चित्रपटानेही शंभर कोटींपेक्षा जास्त कमाई केली . पाठोपाठ दिवाळीत प्रदर्शित झालेल्या करण जोहरच्या ‘ऐ दिल है मुश्किल’ने ११२ . ४५ कोटी कमावले तर त्याच वेळी प्रदर्शित झालेल्या ‘शिवाय’ने १०० . ३ कोटी रुपयांची कमाई केली होती .


एकेरीच्या उपांत्य फेरीत तिघेही पराभूत स्क्वॉशच्या एकेरीमध्ये उपांत्य फेरीत पराभूत झाल्यामुळे भारताच्या दीपिका पल्लीकल - कार्तिक , जोश्ना चिनप्पा आणि सौरव घोषाल यांना आशियाई क्रीडा स्पर्धेत कांस्यपदकावर समाधान मानावे लागले . उपांत्य फेरीत २०१४च्या आशियाई स्पर्धेत कांस्यपदक जिंकणाऱ्या दीपिकाला निकोल डेव्हिडकडून ० - ३ ( ७ - ११ , ९ - ११ , ६ - ११ ) अशा फरकाने पराभव पत्करावा लागला . काही वर्षांपूर्वी जागतिक स्क्वॉश क्रमवारीतील अग्रस्थान आपल्या नावावर असणाऱ्या डेव्हिडच्या खात्यावर चार आशियाई विजेतेपदे आहेत . दुसऱ्या उपांत्य सामन्यात जोश्नाची वाटचाल मलेशियाच्याच १९ वर्षीय सिवासांगारी सुब्रमण्यमने रोखली . सिवासांगारीने जोश्नाचा ३ - १ ( १२ - १० , ११ - ६ , ११ - ९ , ११ - ७ ) असा पराभव केला . मागील आशियाई क्रीडा स्पर्धेत रौप्यपदक जिंकणाऱ्या सौरवला हाँगकाँगच्या च्यूंग मिंग ऊ याने नमवले . च्यूंगने अग्रममानांकित सौरवचा १० - १२ , ११ - १३ , ११ - ६ , ११ - ६ , ११ - ६ असा पराभव केला . कांस्यपदकासाठी अतिरिक्त सामना नसल्यामुळे उपांत्य फेरीत पराभूत झालेल्या दोन्ही खेळाडूंना कांस्यपदक दिले जाते . पराभवाबाबत मी कोणतेही कारण देणार नाही . परंतु मला त्याचे फार दुःख झाले आहे . च्यूंगविरुद्धच्या सामन्यासाठी एकाग्रता अतिशय महत्त्वाची होती . मात्र दुसऱ्या सेटमध्ये मी गमावली . परंतु दोन सेट गमावल्यानंतरही च्यूंगने दिलेली झुंज वाखाणण्याजोगी होती . – सौरव घोषाल निकोल अनुभवी खेळाडू असून , परिस्थिती हाताळण्याचे गुण तिच्यात आहेत . चपळाई , हालचाली आणि सावधगिरी ही तिची वैशिष्टय़े आहेत . त्यामुळेच गेली दहा वर्षे ती जागतिक क्रमवारीत अव्वल स्थानावर आहे . माझा खेळ चांगला झाला , याचेच मला समाधान आहे . – दीपिका पल्लीकल पंचांची कामगिरी समाधानकारक नव्हती . सिवासांगारीने अप्रतिम खेळाचे प्रदर्शन केले . मी तिसऱ्यांदा आशियाई क्रीडा स्पर्धेत यंदा सहभागी झाले . परंतु प्रथमच पदक जिंकू शकले . याची मी गेली अनेक वर्षे प्रतीक्षा करीत होती . – जोश्ना चिनप्पा राष्ट्रकुल विजेत्या अनिशकडून निराशा राष्ट्रकुल क्रीडा स्पर्धेत सुवर्णपदक जिंकणारा भारताचा १५ वर्षीय नेमबाज अनिश भानवाला आशियाई क्रीडा स्पर्धेत अपेक्षित कामगिरी करण्यात अपयशी ठरला . त्यामुळे पुरुषांच्या २५ मीटर रॅपिड फायर एअर पिस्तूल प्रकारात तो पदकापासून वंचित राहिला . राष्ट्रकुलमध्ये सोनेरी इतिहास घडवणाऱ्या अनिशला आशियाई स्पर्धेत त्याची पुनरावृत्ती करता आली नाही . एकूण ५७६ गुण कमावणाऱ्या अनिशला नववा क्रमांक मिळाल्यामुळे अंतिम फेरी गाठता आली नाही . या प्रकारात सहभागी झालेला भारताचा आणखी एक नेमबाज शिवम शुक्ला ( ५६९ गुण ) याला ११वा क्रमांक मिळाला . पात्रता फेरीतील अव्वल सहा जण अंतिम फेरीसाठी पात्र ठरले . १६ वर्षीय सौरभ चौधरी आणि १५ वर्षीय शार्दूल विहान यांनी आशियाई स्पर्धेत आपली छाप पाडली असताना मनू भाकर आणि अनिश मात्र आपला प्रभाव पाडू शकले नाहीत . भारताने आतापर्यंत नेमबाजीत नऊ पदके जिंकली आहेत . यात चौधरी आणि राही सरनोबत यांच्या पिस्तूल प्रकारातील सुवर्णपदकांचा समावेश आहे . महिलांच्या स्कीट पात्रता फेरीत गॅनेमोट सेखॉन आणि रश्मी राठोड यांना अनुक्रमे नवव्या आणि १०व्या स्थानावर समाधान मानावे लागले . याचप्रमाणे पुरुषांच्या स्कीट पात्रता फेरीत शीराझ शेख आणि अंगड वीर सिंग बाजवा यांना अनुक्रमे १०वे आणि १३वे स्थान मिळाले . माझे नेम चुकले . असे कधी तरी घडते . मी निराश झालो असलो , तरी पुढील आव्हानांसाठी लवकरच सज्ज होईन . - अनिश भानवाला तिरंदाजांची पाटी कोरी भारताच्या रीकव्र्ह तिरदांजांची आशियाई क्रीडा स्पर्धेमधील पाटी कोरी राहिली . सांघिक प्रकारात पुरुष आणि महिला दोन्ही संघांचे आव्हान उपांत्यपूर्व फेरीत संपुष्टात आले . वैयक्तिक रीकव्र्ह प्रकारातील निराशाजनक कामगिरीनंतर भारताच्या आशा सांघिक चमूवर होत्या . भारतीय महिला संघाने चायनीज तैपेईकडून २ - ६ असा पराभव पत्करला . अंकिता भाकत , प्रमिला दैमारी आणि दीपिका कुमारी यांचा समावेश असलेल्या भारताचा चायनीज तैपेईच्या चीन - यिंग लेई , चिआ - माओ पेंग आणि यॅटिंग टेन यांनी हरवले . पुरुष रीकव्र्ह प्रकारात भारताला विजेतेपदाचे दावेदार कोरियाकडून १ - ५ असा पराभव पत्करावा लागला . भारताच्या चमूत जगदीश चौधरी , अतानू दास आणि विश्वास यांचा समावेश होता , तर कोरियाच्या संघात वूजिन किम , वूसीओक ली आणि जिनोक ओह सामील होते . भारताची दोन पदके निश्चित आशियाई क्रीडा स्पर्धेत यंदा प्रथमच स्थान मिळवणाऱ्या ब्रिज क्रीडा प्रकारात भारताने दोन पदके निश्चित केली आहेत . पुरुष सांघिक आणि मिश्र सांघिक गटात भारताने उपांत्य फेरी गाठली आहे . पात्रता फेरीनंतर पुरुष संघाने चौथे आणि मिश्र संघाने दुसरे स्थान मिळवले आहे . भारताच्या पुरुष संघात जग्गी शिवदासानी , राजेश्वर तेवारी , अजय खरे , राजू तोलानी , देवव्रत मजूमदार आणि सुमित मुखर्जी यांचा समावेश आहे . याचप्रमाणे मिश्र संघात किरण नाडर , हेमा देवरा , हिमानी खंडेलवाल , बशीराजू सत्यनारायण , गोपीनाथ मन्ना व राजीव खंडेलवाल यांचा समावेश आहे . भारताच्या पुरुष संघातील खेळाडूंचे सरासरी वय ५२ वर्षे आहे , तर मिश्र संघातील खेळाडूंचे सरासरी वय ५७ वर्षे आहे .


अनिल कुमार आणि ज्योती यांनी आशियाई कुस्ती स्पध्रेच्या दुसऱ्या दिवशी भारताला दोन कांस्यपदकाची कमाई करून दिली . रितू आणि दीपक यांना मात्र कांस्यपदक जिंकण्यात अपयश आले . अनिलने दमदार पुनरागमन करताना ग्रीको - रोमन विभागातील ८५ किलो वजनी गटात उजबेकिस्तानच्या मुहम्मदअली शाम्सीद्दीनोव्हवर ७ - ६ असा थरारक विजय मिळवला . अनिलने कौशल्य आणि तांत्रिक खेळाचे प्रदर्शन करताना १ - ६ अशा पिछाडीवरून जोरदार मुसंडी मारली . ‘‘मला केवळ पिछाडीवरून मुसंडी मारायची होती आणि प्रशिक्षकांच्या मार्गदर्शनामुळे मी त्यात यशस्वी ठरलो . मी सामन्याचे चित्रच बदलून टाकले , ’’ अशी प्रतिक्रीया अनिलने दिली . अनिलने पहिल्यांदाच आशियाई स्पध्रेत सहभाग घेतला असून पहिल्याच प्रयत्नात पदक पटकावण्यात तो यशस्वी ठरला . तो म्हणाला , ‘‘मला खूप खूप आनंद झाला आहे आणि देशाला पदक मिळवून दिल्याचा अभिमान आहे . प्रेक्षकांनी दिलेल्या पाठिंब्यामुळे ही अश्यक्यप्राय विजय मिळवण्यात यशस्वी झालो घरच्या पाठीराख्यांचा पाठिंबा महत्त्वाचा असतो . ’’ ज्योतीने महिलांच्या ७५ किलो वजनी गटात कांस्यपदक निश्चित केले . उपांत्यफेरीत जपानच्या मसाको फुरूइचीने १० - ० अशा फरकाने तिला पराभूत केले . मात्र , रिपीचेज लढतीत तिच्याविरुद्ध प्रतिस्पर्धी नसल्याने ज्योतीचे कांस्यपदक निश्चित झाले . महिलांच्या ६३ किलो वजनी गटात रितूला संघर्षमय खेळ करूनही कांस्यपदक जिंकण्यात अपयश आले . कोरियाच्या जिंनयंग हँगविरुद्धची लढत १ - १ अशी बरोबरीत सुटली , परंतु कोरियन खेळाडूला विजयी घोषित करण्यात आले . ग्रीको - रोमन विभागातील दुसऱ्या सामन्यात भारताच्या दीपकला कांस्यपदकाच्या लढतीत किर्गीस्थानच्या नुर्गाझी अॅसानगुलोव्हने पराभूत केले .


गुगलचा बहुप्रतीक्षित Google Pixel 3 आणि Pixel 3 XL आज लाँच होणार आहे . गुगलचे दोन्ही स्मार्टफोनची लाँचिंग भारतीय वेळेनुसार आज रात्री ८ वाजून ३० मिनीटांनी होणार आहे . लाँचिंगचा कार्यक्रम गुगलच्या YouTube चॅनलवर लाईव्ह दाखवण्यात येणार आहे . आज लाँच होणारे गुगलचे दोन्ही स्मार्टफोन आधीच्या फोनचे अपडेटेड व्हर्जन असणार आहे . लाँचिंगपूर्वीच या दोन्ही फोनचे फोटो आणि फिचर्स लीक झाले आहेत . Pixel 3 XL मध्ये ड्युअल सेल्फी कॅमेरा असणार आहे . तर Pixel 3 मध्ये ड्युअल रिअर कॅमेरा सेटअप देण्यात आला आहे . दोन्ही फोनमध्ये दोन स्पीकर्स देण्यात आले आहेत . तर Pixel 3 XL मध्ये मागील बाजुला फिंगर प्रिंट सेन्सर आणि ड्युअल कॅमेरा असण्याची शक्यता आहे . लीक झालेल्या माहितीनुसार Pixel 3 XL मध्ये ६ . २ इंचाचा QHD + डिस्प्ले १४४० x २८८० रिझोल्यूशनचा असणार आहे . पिक्सलचा हा आतापर्यंतचा सर्वात मोठा डिस्प्ले असेल . Pixel 3 मध्ये ५ . ५ इंचाचा QHD + डिस्प्ले १०८० x २१६० रिझोल्यूशनचा असणार आहे . Google Pixel 3 आणि Pixel 3 XL चे दोन्ही स्मार्टफोन सर्व रंगामध्ये उपलब्ध असणार आहेत . यामध्ये प्रामुख्याने काळा आणि पांढरा रंग महत्वाचा आहे . दोन्ही फोनमध्ये वायरलेस चार्जिंग असणार आहे . तसेच स्नॅपड्रॅगन ८४५ प्रोसेसर आणि ४ जीबी रॅम असण्याची शक्यता आहे . तसेच दोन्हीमध्ये Android 9.0 Pie ऑपरेटींग सिस्टिम असणार आहे . Google Pixel 3 आणि Pixel 3 XL ६४ जीबी आणि १२८ जीबी च्या स्टोरेजमध्ये उपलब्ध असणार आहे . फोनमध्ये माइक्रो एसडी कार्ड लावूही शकतो . Pixel 3मध्ये 3,915 mAh आणि Pixel 3 XL मध्ये 3,430 mAh ची बॅटरी असणार आहे . दोन्ही फोनमध्ये 4G VoLTE , वायफाय , ब्लूटूथ , जीपीएस / ए - जीपीएस आणि टाइप सी यूएसबी देण्यात आले आहे . आतापर्यंत Google Pixel 3 आणि Pixel 3 XL बद्दलची लीक झालेली माहिती कितपत खरी आहे ते आज रात्री लाँचिंगनंतरच समजेल .


अरे , ते औषध मेडिकलवाल्याला देऊन टाक . ते एक्सपायर म्हणजेच मुदतबाह्य झालं आहे , असे आपले घरचे आपल्याला सांगतात . पण औषध एक्सपायर होतं म्हणजे नक्की काय होतं हेच आपल्याला कळत नाही . काहींना असं वाटतं औषध एक्सपायर झालं म्हणजे त्यात विष तयार झालं आहे . तर औषध एक्सपायर होतं म्हणजे त्याच्या लेबलवर त्या औषधाची जी Strength लिहिलेली असते , ( उदा . अमुक एका गोळीवर लिहिलेले असते Each Tablet Contains Paracetamol 500 mg , तर 500 mg ही झाली या औषधाची Strength ) ती ज्या दिवशी १० टक्क्यांनी कमी होते ती झाली त्या औषधाची एक्सपायरी डेट ! एक्सपायरी डेट ( Expiry Date ) साठी वापरला जाणारे शास्त्रीय नाव आहे t - ९० % . यातला t म्हणजे Time . औषध जेव्हा ९० % उरते ( म्हणजेच १० टक्क्यांनी कमी होते ) तो वेळ म्हणजेच एक्सपायरी डेट . म्हणजेच एक्सपायरी डेट जेव्हा उजाडते तेव्हा त्यावर दिलेल्या डोसपेक्षा औषधाची मात्रा कमी झालेली असते . त्यामुळे त्याचा परिणाम थोडाफार कमी होतो , तो शून्य होतो असे अजिबात नव्हे . ऑफिसमधल्या तणावाला कंटाळलात ? ‘हे’ सोपे उपाय करून पाहा औषधाची Strength १० टक्क्यांनी कमी होते . पण म्हणजे नक्की काय होतं ? ५०० मिलीग्रॅमऐवजी हे प्रमाण ४५० मिलीग्रॅम होऊ शकतं . तर औषध हे एक रसायन आहे आणि काळानुसार ते हळू - हळू रासायनिक क्रियेमुळे त्याचा प्रभाव कमी होतो . सगळी औषधे ही एक्सपायरीनंतर हानिकारक नसतात तर काही विशिष्ट औषधेच एक्सपायरीनंतर हानिकारक ठरु शकतात . हवेतील ऑक्सिजनमुळे ऑक्सिडेशन होऊन किंवा हायड्रोजनमुळे रिडक्शन होऊन किंवा सूर्यप्रकाशामुळे किंवा इतर असंख्य रासायनिक क्रियामुळे हे औषध हानिकारक होते . एका औषधाचे वेगवेगळ्या मार्गाने दर्जा कमी होऊ शकतो आणि त्यामुळे एकाच वेळी त्याची वेगवेगळी उत्पादने ( Reaction Products ) बनू शकतात . ही उत्पादने निरुपद्रवी असतील तर त्याचा परिणाम इतकाच होतो कि औषधाची Strength कमी होते . पण कधी - कधी मात्र ही उत्पादने अपायकारकही असू शकतात . एक्सपायरी डेटनंतरचा असा अभ्यास मात्र कंपनीने केलेला नसतो . चालण्याचा व्यायाम ‘या’ गोष्टींसाठी फायदेशीर जर औषधावर लिहिलेली एक्सपायरी डेट २ वर्षे आहे . तर मग जो अभ्यास केला जातो तो या २ वर्षांचाच असतो . पण समजा हे औषध 2 - 3 वेगवेगळ्या Degradation Pathways ने त्याचा दर्जा कमी होते आहे , ज्यातला एक Pathway अत्यंत संथ आहे , त्याचे Reaction Product ४ वर्षानंतर बनतेय आणि ते अपायकारक आहे आणि असे औषध जर कुणी एक्सपायरी डेटनंतर घेतले तर अपाय होऊ शकतो . औषधे ही त्यावर दिलेल्या सूचनांनुसार साठवली जायला हवीत . बहुतांश औषधे थंड आणि कोरड्या जागी ठेवायची असतात . त्यामुळे औषधावरील सूचना लक्षपूर्वक पाळली जायला हवी .


भुईमुगाच्या शेंगा खाल्ल्यामुळे हृदय व रक्तवाहिन्यांसंबंधीचे आजार टाळता येणे शक्य असल्याचे नुकत्याच करण्यात आलेल्या एका संशोधनात स्पष्ट झाले आहे . अमेरिकेतील पेन्नीस्लाव्हिया विद्यापीठातील संशोधकांनी या संशोधनासाठी १५ लठ्ठ आणि १५ कमजोर व्यक्तींची निवड केली . यातील १५ जणांना प्रत्येकी ८५ ग्रॅम भुईमुगाच्या शेंगा देण्यात आल्या . तर इतरांना जीवनसत्त्वे असलेले इतर घटक पुरविण्यात आले . मात्र , भुईमुगाच्या शेंगा देण्यात आल्या नाहीत . त्यानंतर या व्यक्तींच्या रक्ताचे नमुने तपासण्यात आले . लठ्ठ व्यक्तींमधील हृदयविकाराला कारणीभूत असलेल्या घटकांचे प्रमाण ३२ टक्क्यांनी कमी झाल्याचे या चाचणीत आढळून आले . जेवणात भुईमुगाच्या शेंगांचा समावेश असल्यास शरीरातील हृदयरोगास कारणीभूत ठरणाऱ्या ट्रिग्लायसेरिड्स या आम्लावर नियंत्रण मिळविणे शक्य आहे . भुईमुगामुळे शरीरातील रक्तवाहिन्यांचे काम सुरळीत होऊन हृदयावरील ताण कमी होत असल्याचे स्पष्ट झाले आहे . जेवणादरम्यान रक्तवाहिन्या ताठर होतात . मात्र , भुईमुगाच्या शेंगांमुळे या रक्तवाहिन्या ताठर होत नाहीत , असेही संशोधकांनी स्पष्ट केले . रक्तवाहिन्या ताठर झाल्यानंतर ती व्यक्ती कठोर परिश्रम घेत असेल तर हृदयविकाराचा धोका वाढत असल्याचेही संशोधकांनी सांगितले .


पी . व्ही . सिंधूने रिओ ऑलिंपिकमधील कॅरोलिन मरिनविरुद्धच्या पराभवाचे दिमाखात उट्टे काढले . तिने शुक्रवारी मरिनला जागतिक सुपर सिरीज बॅडमिंटन फायनल्समधील निर्णायक साखळी लढतीत हरवून उपांत्य फेरीत धडक मारली . ऑलिंपिक विजेत्या मरिनला या स्पर्धेत एकही सामना जिंकता आला नाही . सिंधूने दुबईत सुरू असलेल्या या स्पर्धेत सून यीविरुद्धचा पराभव जणू मागे सारत सुरवातीपासून आक्रमक खेळ केला आणि 21 - 17,21 - 13 असा विजय संपादला . सिंधूने मरिनविरुद्ध प्रथमच लढतीवर पूर्ण हुकूमत राखली . तिच्या आक्रमकतेसमोर मरिन कोलमडली . मरिनने दोघीतील गेल्या दोन लढती जिंकल्या होत्या , पण सिंधूने तिला विजयाच्या हॅट्ट्रिकपासून वंचित ठेवले . जिंकलो तरच आव्हान कायम राहणार याची सिंधूला पुरेपूर कल्पना होती . सिंधूने सुरवातीची 2 - 0 आघाडी गमावल्यानंतरही तिने कमी चुका करत मरिनवरील दडपण वाढवले . गेमच्या मध्यानंतर 12 - 12 अशा स्थितीत सलग चार गुण जिंकताना सिंधूने मारलेले ड्रॉप्स जबरदस्त होते . तिने मरिनचे स्मॅशही सुरेख परतवले . दुसऱ्या गेमपूर्वी मरिनने दुखावलेल्या पायावर उपचार करून घेतले , तरीही तिने 3 - 1 आघाडी घेतली . सिंधूने सलग चार गुण घेत सिंधूला आज आपलाच दिवस असल्याचा इशारा दिला . बेसलाइनवरून चांगला खेळ करणाऱ्या सिंधूच्या अचूक प्लेसमेंटने मरिन जेरीस आली . सिंधू प्रतिस्पर्धीस कोर्टभर नाचवत होती आणि काही वेळातच तिचा विजय तसेच उपांत्य फेरी निश्चित झाली . सिंधूचा जागतिक संघटनेकडून गौरव ऑलिंपिक रौप्यपदक विजेत्या पी . व्ही . सिंधूचा जागतिक बॅडमिंटन महासंघाने सर्वाधिक प्रगतिशील खेळाडू म्हणून गौरव केला . हा पुरस्कार मला अपेक्षित नव्हता . याचा सुपर सिरीज फायनल्स स्पर्धेत नक्कीच फायदा होईल , असे सिंधूने सांगितले . तिला हा पुरस्कार अमिराती टेबल टेनिस तसेच बॅडमिंटन संघाचे अध्यक्ष दाऊद अल हाजरी यांच्या हस्ते देण्यात आला .


‘टेनिस कारकिर्दीच्या भवितव्याचा आढावा घेताना मी दीर्घकाळाचा विचार करतो आहे . आणखी दोन किंवा तीन वर्षे खेळण्याची मला आशा आहे , ’ असे प्रतिपादन स्वित्झर्लंडचा मातब्बर टेनिसपटू रॉजर फेडरर याने केले . फेडरर होपमन करंडक मिश्र सांघिक टेनिस स्पर्धेत सहभागी झाला आहे . देशभगिनी बेलिंडा बेन्चीच त्याची जोडीदार आहे . जुलै महिन्यात विंबल्डनमध्ये त्याच्या गुडघ्याला पुन्हा दुखापत झाली . त्यापूर्वी शस्त्रक्रिया झाली होती . त्यामुळे फेडररला मोठा ‘ब्रेक’ घ्यावा लागला . ३५ वर्षांच्या फेडररला पुनरागमनानंतर कामगिरी कशी होईल याची नेमकी कल्पना नाही , पण आपल्या विचारप्रक्रियेत निवृत्तीला स्थान नसल्याचे त्याने आवर्जून नमूद केले . कारकिर्दीत विक्रमी १७ ग्रॅंड स्लॅम विजेतीपदे मिळविलेल्या फेडरर म्हणाला की , ‘मला निवृत्तीबद्दल विचारले जाते तेव्हाच मी अशा गोष्टींचा विचार करतो . हा माझा अखेरचा ऑस्ट्रेलिया दौरा ठरू शकेल का , असे चित्र मी कधी पाहात नाही . तसे कदाचित होऊसुद्धा शकेल , पण मी फार सकारात्मक आहे . ’


सेन्सॉरच्या कैचीत सापडलेल्या चित्रपटांच्या कथा व्यथा खूप . आर . के . नय्यर निर्मित व मदन जोशी दिग्दर्शित ‘पती परमेश्वर’ ( १९९० ) या चित्रपटाचे उदाहरण द्यायलाच हवे . या चित्रपटाची थीम थोडक्यात अशी ; सुखाचा संसार सुरु असतानाच पती ( शेखर सुमन ) एका तवायफच्या ( डिंपल खन्ना ) प्रेमात वेडापिसा झाल्याने त्याची पत्नी ( सुधाचंद्रन ) व्यथित होते , तो दारुच्याही आहारी जातो . त्याला आपलासा करण्याचे या परंपरावादी स्त्रीचे प्रयत्न व देवपूजा इत्यादी गोष्टी म्हणजे हा चित्रपट होता . निर्माते आर . के . नय्यर म्हणजे अभिनेत्री साधनाचे पती . त्यांना ‘अनिता’ , ‘गीता मेरा नाम’ , ‘कत्ल’ इत्यादी चित्रपटांच्या निर्मितीचा अनुभव . तर मदन जोशी संवाद लेखनाकडून दिग्दर्शनाकडे वळलेले . हा चित्रपट निर्मितीवस्थेत थोडासा रखडला . कारण शेखर सुमन त्याच वेळेस ‘अनुभव’ ( पद्मिनी कोल्हापूरेसोबत ) , ‘उत्सव’ ( रेखासोबत ) अशा काही चित्रपटांतून बिझी . तर डिंपलकडे ‘राम लखन’ , ‘काश’ असे अनेक चित्रपट . अशा वेळेस दोघांच्याही तारखा मिळवणे व जुळवून चित्रीकरण आखणे अवघड काम असते . पण सेन्सॉरने चित्रपट असा काही कैचीत पकडला की त्यात तब्बल दीड वर्ष वाया गेले आणि मग वितरकांचाही या चित्रपटातील रस ओसरला . सेन्सॉरचा आक्षेप कशाला होता ? तर आपल्या पतीला तवायफच्या सौंदर्याच्या जाळ्यातून बाहेर काढण्यासाठीच त्याची पत्नी प्रसंगी आपल्या वेशभूषेत फरक करते व अगदी मद्यपानही करते… सेन्सॉर म्हणाले भारतीय स्त्री काहीही झाले तरी या स्तरावर जाणार नाही . निर्मात्याच्या मते चित्रपटातील हाच भाग मोठी ताकद आहे . म्हणून ते रिवायझिंग समितीकडे म्हणजे दिल्लीत गेले . तेथून पुढची पायरी कोर्ट… . चित्रपटाची सुटका होईल या आशेने पुढे जाताना त्यासह वेळही वाया जात असतो . एव्हाना अशा चित्रपटाचे कथानक देखील माहीत पडते व त्यातील उत्सुकता ओसरते . गीत संगीतही जुने होते . चित्रपटाला पूर्वप्रसिध्दीने प्रदर्शित करण्यासाठी जोरदार फिल्मी पार्टीदेखिल झाली . पण काहीही फळले नाही . काही दृश्ये कापूनच चित्रपट प्रदर्शित करावा लागला . तोपर्यंत या चित्रपटाच्या प्रदर्शनाची उत्सुकताच ओसरली होती… . सेन्सॉरने अगदी सुरुवातीलाच घेतलेले आक्षेप चर्चेतून थोडेसे सोडवून घेता आले असते अथवा काही गोष्टींवर कात्री मान्य करताना संवादातून काही गोष्टी मांडण्याची तयारी ठेवली असती तर ? … पण आपल्या चित्रपटात काहीही आक्षेपार्ह नाही असे एकदा का निर्माता दिग्दर्शकाच्या मनात घट्ट रुजले की तो बराच काळ लढाईला जणू सामोरा जाण्यास तयार होतो व त्यातून फार काही सकारात्मक प्रतिसाद मिळत नाही . अनेकदा असेच घडते . ‘पती परमेश्वर’ त्यातील महत्त्वाचे उदाहरण . चित्रपटातील कलाकार मात्र अशा वेळेस काय करणार ? दिलीप ठाकूर


सलामीवीर शिखर धवन आणि कर्णधार रोहित शर्मा यांनी झळकावलेल्या शतकांच्या जोरावर भारताने आशिया चषक स्पर्धेत पाकिस्तानवर दुसऱ्यांदा मात केली . दुबईच्या मैदानात झालेल्या Super 4 या गटात खेळवण्यात आलेल्या सामन्यात भारताने पाकवर ९ गडी राखून मात केली आणि अंतिम फेरीत आपले स्थान निश्चित केले . पाकिस्तानने विजयासाठी दिलेले २३८ धावांचे आव्हान भारताने कर्णधार रोहित शर्मा आणि शिखर धवन यांच्या भागीदारीच्या जोरावर सहज पूर्ण केले . या सामन्यासाठी सलामीवीर शिखर धवन याला सामनावीर घोषित करण्यात आले . धवनने १०० चेंडूंमध्ये तब्बल १६ चौकार आणि दोन षटकारांच्या जोरावर ११४ धावा केल्या . याशिवाय हाँगकाँग या संघाविरुद्ध झालेल्या लढतीतही धवनने शतकी खेळी केली होती . आता भारताच्या Super 4 या गटातील पुढील सामना अफगाणिस्तान संघाविरुद्ध आहे . भारत या स्पर्धेच्या अंतिम फेरीत पोहोचली आहे . त्यामुळे या सामन्यात शिखर धवनला विश्रांती देऊन त्याच्या जागी लोकेश राहुल याला संघात स्थान द्यावे , असे मत भारताचे माजी क्रिकेटपटू संजय मांजरेकर यांनी व्यक्त केले आहे . धवन सध्या फॉर्मात आहे . पण असे असले तरी भारताने आता आपल्या राखीव खेळाडूंना संधी द्यायला हवी . धवन आता चांगली फलंदाजी करत आहे . पण तो इंग्लंडचा दौरा खेळून आला आहे . दुबईमध्ये आता तापमानही जास्त आहे , त्यामुळे खेळाडूंना दुखापती होऊ शकतात . त्यामुळे अफगाणिस्तानविरुद्धच्या सामन्यात धवनला विश्रांती द्यावी आणि त्याच्या जागी लोकेश राहुलला संघात स्थान द्यावे , असे मांजरेकर यांनी म्हणाले . याशिवाय , जसप्रीत बुमरा यालादेखील विश्रांती द्यायला हवी , असे मतही त्यांनी व्यक्त केले .


चेन्नईने आयपीएलमध्ये शनिवारी बंगळूरला सहा विकेट राखून हरविले . धोनीची यष्टीरक्षणातील चपळाई अन् फलंदाजीतील टोलेबाजी तसेच रवींद्र जडेजाची जादुई फिरकी हाउसफुल गर्दी केलेल्या प्रेक्षकांसाठी पैसा वसूल मनोरंजन ठरली . प्रथम फलंदाजीचे आमंत्रण मिळालेल्या बंगळूरला १२७ धावांपर्यंत मजल मारता आली . चेन्नईने दोन षटके शिलकीत ठेवून हे माफक आव्हान पार केले . वॉट्सनने साऊदीचा पहिलाच चेंडू सीमापार केला , पण चहलच्या चेंडूवर त्याचा त्रिफळा उडाला . रायुडू - रैना यांनी ४४ धावांची भर घातली . सहाव्या षटकात साऊदीकडून १६ धावा गेल्या . यात रायुडूने दोन चौकार व एक षटकार मारला . त्यानंतर चेन्नईने तीन विकेट गमावल्या . धोनीने चहलला तीन षटकार खेचत प्रेक्षकांना जल्लोषाची संधी दिली . बंगळूरच्या साऊदी व चहल यांची धुलाई विराटसाठी निराशाजनक ठरली . तत्पूर्वी , फलंदाजीत मॅक्लमने पुन्हा अपेक्षाभंग केला . एन्गिडीला आक्रमक फटका मारण्याची चूक त्याला भोवली . शार्दूल ठाकूरने दुसऱ्या प्रयत्नात झेल टिपला . त्यानंतर विराटचे टाळ्यांच्या गजरात आगमन झाले . पार्थिवने एन्गिडीला दोन चौकार , तर विलीला एक षटकार खेचत सूत्रे आपल्याकडे ठेवली . विराटने शार्दूलला चौकार मारला , पण जडेजाच्या पहिल्याच चेंडूवर काही कळायच्या आत त्याचा त्रिफळा उडविला . दुसरा फिरकी गोलंदाज हरभजनचेही पहिले षटक नाट्यमय ठरले . पार्थिवने पहिला चेंडू रीव्हर्सस्वीपवर सीमापार केला . दुसऱ्या चेंडूवर हरभजनकडून झेल सुटला आणि एक धाव गेली . टाळ्यांच्या गजरात आगमन झालेल्या डिव्हिलर्सने घोर निराशा केली . काहीशा स्वैर चेंडूवर स्वीपच्या प्रयत्नात तो चकला , पण धोनीने मात्र न चुकता नेहमीची चपळाई दाखवित त्याला यष्टीचीत केले . यानंतर पार्थिव अर्धशतकाकडे आगेकूच करीत असताना इतर सहकारी हजेरी लावून परतत होते . जडेजानेच पार्थिवला स्वतःच्याच चेंडूवर टिपले . निम्मा संघ ८४ धावांत गारद झाल्यानंतर आणखी तीन बळी केवळ चार धावांत पडले . त्या वेळी बंगळूरची ८ बाद ८९ अशी दूरवस्था झाली होती . नवव्या क्रमांकावर साऊदीने आक्रमक खेळी केल्यामुळेच बंगळूरला सव्वाशेचा टप्पा तरी पार करता आला . संक्षिप्त धावफलक रॉयल चॅलेंजर्स बंगळूर - २० षटकांत ९ बाद १२७ ( पार्थिव पटेल ५३ - ४१ चेंडू , ५ चौकार , २ षटकार , टीम साऊदी नाबाद ३६ - २६ चेंडू , ३ चौकार , १ षटकार , रवींद्र जडेजा ३ - १८ , हरभजन सिंग २ - २२ ) पराभूत विरुद्ध चेन्नई सुपर किंग्ज - १८ षटकांत ४ बाद १२८ ( वॉट्सन ११ , अंबाती रायुडू ३२ - २५ चेंडू , ३ चौकार , २ षटकार , सुरेश रैना २५ - २१ चेंडू , २ चौकार , १ षटकार , धोनी नाबाद ३१ - २३ चेंडू , १ चौकार , ३ षटकार , उमेश यादव २ - १५ , कॉलीन डी ग्रॅंडहोम १ - १६ )


बॉलिवूड अभिनेत्री मल्लिका शेरावत गेल्या अनेक दिवसांपासून ६० एमएमच्या पडद्यापासून दूरच आहे . तिचा आगामी सिनेमा कधी येणार याचीच वाट तिचे चाहते पाहत आहेत . पण गेल्या अनेक महिन्यांपासून तिचे वास्तव्य हॉलिवूडमध्ये असल्यामुळे ती भारतातही परतली नव्हती . पण आता तिच्या चाहत्यांसाठी एक आनंदाची बातमी आहे . मल्लिका परत एकदा मुंबईमध्ये आली आहे . यावेळी येताना ती एकटी आली नाहीए . तर तिच्या फ्रेन्च प्रियकरासोबत आली आहे . त्यामुळे नक्कीच मल्लिका यावेळी जास्तवेळ मुंबईत घालवेल असे दिसत आहे . मल्लिका मुंबईत आल्यानंतर ती आपल्या बॉलिवूडमधल्या जुन्या मित्र मंडळींना आवर्जुन भेट दिली . त्यामुळे कदाचित ती या आगामी काळात एखाद्या बॉलिवूड सिनेमाच्या शूटिंगलाही सुरुवात करु शकेल . सध्या तरी तिने याबाबत कोणतीही घोषणा केली नाही . पण आज तिने नेहमीप्रमाणे तिचा एक व्हिडिओ सोशल मीडियावर शेअर केला . यात मल्लिका आपल्या चाहत्यांना फिटनेसचा मंत्र देताना दिसत आहे . हे काही पहिल्यांदा नाहीए की मल्लिकाने अशा प्रकारचा व्हिडिओ सोशल साइटवर शेअर केला . याआधीही तिने अनेकदा व्यायाम करतानाचे , योगा करतानाचे फोटो शेअर केले आहेत . मल्लिका नेहमीच सोशल मीडियाद्वारे आपल्या चाहत्यांशी संवाद साधत असते . ती आपल्या चाहत्यांबरोबर खाजगी आणि कामाशी निगडीत गोष्टींवर अनेकदा गप्पाही मारते .


आजच्या धावपळीच्या जीवनात पाय दुखणे अगदीच सामान्य आहे . लहान मुलांचे , युवकांचे , प्रौढांचे आणि वृद्धांनाही पायदुखी त्रास देऊ शकते . पाय दुखण्याची कारणे – १ . लहान मुलांमध्ये कॅलशियमच्या आणि ‘ड’ जीवनसत्वाच्या अभावाने पाय दुखत असतात . २ . युवकांमध्ये आणि चाळीशीपर्यंत खूप चालल्यावर , सतत जिन्यावरून चढ उतार केल्यावर , प्रवासात किंवा अन्य कारणाने खूप वेळ उभे राहिले लागले की पायांना खूप श्रम होऊन ते दुखतात . कधी कधी पूजेला किंवा एखाद्या कार्यक्रमात खूप वेळ मांडी घालून बसायला लागले तरीही ते दुखतात . ३ . पाय दुखण्याच्या गंभीर कारणांमध्ये स्पाँडिलायटिस , सायटिका असे पाठीच्या मणक्यांचे आजार , पायांच्या रक्तवाहिन्यांमधले आजार , व्हेरिकोज व्हेन्स , पायाच्या मोठ्या रक्तवाहिनीमध्ये निर्माण झालेली कोलेस्टेरॉलची गुठळी अशी काही करणे असू शकतात . ४ . साठीच्या पुढे वय असलेल्या वृद्धांमध्ये विशेषतः स्त्रियांमध्ये हाडांची झीज होऊन ‘ऑस्टिओपोरोसिस’ नावाचा विकार होतो , त्यात सगळी हाडे आणि पायदेखील , खूप दुखतात . पाय दुखणे टाळण्यासाठी – जर एखाद्या आजाराने पाय सतत दुखत असतील , मधुमेह किंवा उच्च रक्तदाब असेल , तर डॉक्टरांचा सल्ला घ्या . पण इतर कारणांमुळे , पायदुखी होत असेल , तळपाय , नडगीचे हाड , पोटऱ्या दुखत असेल तर खालील गोष्टींवर लक्ष द्या १ . दूध प्या - दुधामध्ये कॅलशियम आणि ‘ड’ जीवनसत्व असते . लहानपणापासून जर मुले भरपूर दूध पीत असतील तर त्यांची हाडे मजबूत होतात आणि पाय दुखत नाहीत . वयाच्या पंचविशीपर्यंत दूध हा रोजच्या आहाराचा हिस्सा हवाच . पंचवीस ते पन्नास या काळात रोज कपभर दूध घ्यावे . पन्नाशीनंतर मात्र साय काढलेले दूध प्यायला हरकत नसते . २ . व्यायाम आणि खेळ - मैदानावरील खेळांनी , नियमित व्यायामाने हाडांचा कणखरपणा वाढतो . शाळा - कॉलेजच्या दिवसात रोज खेळणे शक्य असते , त्यानंतर नोकरी - धंद्यामुळे जर वेळ मिळत नसेल तर आठवड्यातून दोनदा तरी खेळावे . बॅडमिंटन , टेनिससारखे दोघा - तिघांच्या गटात खेळता येण्यासारखे खेळ यासाठी उपयुक्त ठरू शकतात . पस्तिशीनंतर मात्र प्रत्येकाने रोज किमान चालण्याचा व्यायाम करावा . योगासने , दोरीवरच्या उड्या , सूर्यनमस्कार यांचाही चांगला फायदा होतो . ३ . धूम्रपान सोडा - तंबाखू , गुटखा आणि धूम्रपानामुळे पायांच्या रक्तवाहिन्या आकुंचन पावतात . त्यामुळे थोडे जरी चालले तरी पाय आणि पोटऱ्या कमालीच्या दुखतात . ४ . वजन कमी करा - आपले पूर्ण वजन आपल्या पायांवर पेलले जाते . त्य्तामुळे वजन वाढले की गुडघे , घोटे आणि टाचा दुखू लागतात . ५ . आहार - शाकाहारामध्ये सीताफळ , दूध , दही , पनीर ; तर मांसाहारात ट्युना आणि सामन मासे , मटण , अंड्यातील पिवळा बलक , कॉडलिव्हर ऑईल यातून कॅलशियम आणि ड जीवनसत्व मिळते . आपल्या आहारपद्धतीप्रमाणे यांचा भरपूर वापर करावा . डॉ . अविनाश भोंडवे , फॅमिली फिजिशियन


अभिनेत्री तनुश्री दत्ता हिनं केलेले सर्व आरोप नाना पाटेकर यांनी नाकारले आहेत . ‘कोणी काय बोलायचं हे आपण कसं ठरवणार ? ’ असं म्हणत तनुश्रीनं केलेले सर्व आरोप नानांनी फेटाळून लावले आहेत . २००८ साली ‘हॉर्न ओके प्लीज’ या चित्रपटाच्या चित्रिकरणादरम्यान नाना पाटेकर यांनी माझ्याशी असभ्य वर्तन केलं होतं , तसेच मनसेकडून त्यांनी आपल्याला धमकावल्याचा गंभीर आरोप तिनं केला होता . दोन दिवस नाना विरुद्ध तनुश्री असा वाद चांगलाच पेटला . मात्र ‘सेटवर १०० – २०० लोक उपस्थित होते मग सर्वांसमोर मी तिच्याशी गैरवर्तणूक केलं असं ती का म्हणतेय , कोणी काय बोलायचं हे आपण कसं ठरवणार , कोणी काहीही म्हटलं तरी मला जे आयुष्यात करायचं आहे तेच मी करणार’ अशी प्रतिक्रिया नाना पाटेकर यांनी ‘टाइम्स नाऊ’ या वृत्तवाहिनीशी बोलताना दिली आहे . तनुश्रीच्या आरोपानंतर तिच्याविरुद्ध कायदेशीर कारवाई करणार की नाही या मुद्द्यावर नाना पाटेकर यांनी प्रतिक्रिया देणं टाळलं . माझं नाव तनुश्री किंवा नाना पाटेकर नाही , बिग बींनी टाळलं बोलणं नानांनी दहा वर्षांपूर्वी माझ्याशी जवळीक साधण्याचा प्रयत्न करत असभ्य वर्तन केलं असा आरोप तिनं ‘झूम टीव्ही’ला दिलेल्या मुलाखतीत केला होता . नाना पाटेकर यांना आपण रोखले म्हणून त्यांनी संपूर्ण चित्रपटाच्या चित्रीकरणा दरम्यान मला त्रास दिला . नाना इतक्यावरच थांबले नाहीत तर त्यांनी शूटिंग संपवून मी घरी निघाले त्यावेळी माझ्या गाडीवर दगडफेक केली . कुटुंबियांना त्रास दिला . मनसेकडून त्यांनी मला आणि माझ्या कुटुंबाला जीवे मारण्याची धमकी दिली होती असे गंभीर आरोप तिने या मुलाखतीत केले होते . गणेश आचार्य एक नंबरचा खोटारडा माणूस , तनुश्री दत्ताचा पलटवार नाना पाटेकर यांनी माझ्याशी असभ्य वर्तन केलं हे अनेकांनी पाहिलं पण कोणीही माझ्यामागे उभं राहिलं नाही , सगळ्यांनीच केवळ बघ्याची भूमिका निभावली असंही ती म्हणाली . नाना पाटेकर सेटवर अभिनेत्रींशी असभ्य वर्तन करतात , अनेकींना त्यांनी मारहाण केली आहे . इण्डस्ट्रीतल्या सगळ्यांनाच त्यांच्या या स्वभावाची कल्पना आहे , मात्र त्यांच्याविरुद्ध बोलण्याची हिंमत कोणीच करत नाही असंही ती म्हणाली .


क्रिकेटपटू युवराज सिंग आणि त्याची प्रेयसी अभिनेत्री , मॉडेल हेडल किच काही दिवसांपूर्वीच चंदिगढ येथे विवाहबद्ध झाले . गेल्या बऱ्याच दिवसांपासून चर्चेत असलेले हे जोडपे सध्या गोव्याला पोहोचले आहे . इथे हिंदू धार्मिक परंपरांअंतर्गत या दोघांचेही पुन्हा लग्न होणार आहे . त्यानंतर दिल्लीला त्यांच्या लग्नाचे दणक्यात रिसेप्शन होणार आहे . जवळपास आठवडाभरासाठी आयोजित करण्यात आलेल्या या विवाहसोहळ्याच्या गडबडीदरम्यानच युवीच्या पत्नीचे , म्हणजेच अभिनेत्री हेजल किचचे नाव बदलल्याची माहिती सूत्रांनी दिली आहे . चंदिगढपासून ४० ते ५० कि . मी . अंतरावर असलेल्या डेरा बाबा राम सिंग येथे लग्नविधी सुरु असताना हेजलचा उल्लेख ‘गुरबसंत कौर’ असा करण्यात आला . या गुरुद्वाऱ्यामध्ये ज्यावेळी बलविंदर सिंग विवाहाच्या सर्व विधी हाताळत होते त्याचवेळी त्यांनी हेजलचा उल्लेख ‘गुरबसंत कौर’ या नावाने केला आणि त्याचवेळी तिच्या बदललेल्या नावाबद्दल सर्वांच्या ध्यानात आले . युवराज सिंग आणि त्याची आई शबनम सिंग बाबा राम सिंग यांचे भक्त आहेत . सूत्रांनी दिलेल्या माहितीनुसार त्यांनीच हेजलचे नवे नाव सुचवले आहे . वाचाः लग्न करु की नको ? …ऐनवेळी युवीला पडला प्रश्न दरम्यान , युवराजच्या लग्नाआधीच्या सर्व कार्यक्रमांमध्ये सहभागी झालेल्या योगराज सिंग यांनी या शिख पद्धतीच्या विवाहसोहळ्यामध्ये येणे टाळले होते . कारण त्यांचा या सर्व गोष्टींवर विश्वास नाहीये . युवी आणि हेजलच्या लग्नाचे फोटो सध्या सोशल मीडियावरही बरेच चर्चेत आहेत . युवीच्या लग्नाच्या निमित्ताने दिल्लीमध्ये आयोजित केलेल्या रिसेप्शनला पंतप्रधान नरेंद्र मोदी , बिग बी अमिताभ बच्चन , सलमान खान , शाहरुख खान आणि बरेच प्रसिद्ध चेहरे हजेरी लावणार असल्याचे सांगितले जात आहे . युवरादच्या विवाहसोहळ्याच्या निमित्ताने भारतीय क्रिकेट संघातील बऱ्याचजणांनी या नवविवाहित जोडप्याची भेट घेऊन त्यांना शुभेच्छा दिल्या आहेत . काहीजणांनी ट्विटरच्या माध्यमातूनही युवीवर शुभेच्छांचा वर्षाव केला आहे . सध्यातरी या ‘बिग फॅट पंजाबी वेडिंग’चा उत्साह सुरुच आहे . त्यामुळे येत्या काही दिवसांमध्ये युवीच्या लग्नाच्या बाबतीत अनेक चर्चा रंगणार यात शंकाच नाही .


पद्मावत या सिनेमामुळे सध्या दीपिका पदुकोण भलतीच चर्चेत आले . या सिनेमाचे भवितव्य अजूनही अंधारात असलं तरी याची फारशी चिंता दीपिका करताना दिसत नाही . ज्या गोष्टींवर आपले नियंत्रण नाही अशा गोष्टींची चिंता करत बसण्यापेक्षा सध्या ती तिचा वेळ जिममध्ये घालवत आहे . दीपिकाच्या जिम ट्रेनरने सोशल मीडियावर एक व्हिडिओ शेअर केला आहे . या व्हिडिओमध्ये ती फॉरवर्ड लंग्ज एक्सरसाइज करताना दिसत आहे . दीपिकाची ट्रेनर यास्मीन कराचीवालाने हा व्हिडिओ शेअर करताना लिहिले की , ‘दीपिका वुंडा चेअरवर व्यायाम करत आहे . ती इतक्या सहजतेने व्यायाम करतेय याकडे पाहून हा व्यायाम सोपा आहे असा समज करु नका . यासाठी फार स्थिरता लागते . ’ दीपिका आपल्या फिटनेसकडे फार लक्ष देते . बॉलिवूडमधील सर्वात फिट अभिनेत्रींमध्ये तिचे नाव आवर्जुन घेतले जाते . जेव्हा ती कोणत्याही सिनेमांचे चित्रीकरण करत नाही . तेव्हा ती अधिकतर वेळ जिममध्येच घालवते . दीपिकाचा ‘पद्मावत’ सिनेमा लवकरच प्रदर्शित होणार आहे . सेन्सॉर बोर्डाकडून अजूनही या सिनेमाला हिरवा कंदील मिळाला नसला तरी येत्या २५ जानेवारीला हा सिनेमा प्रदर्शित होईल असे म्हटले जात आहे . संजय लीला भन्साळी दिग्दर्शित या सिनेमात दीपिका पदुकोण , रणवीर सिंग आणि शाहिद कपूर यांच्या मुख्य भूमिका आहेत . या सिनेमाविरोधात अनेक राज्यांमध्ये अजूनही प्रदर्शनं केली जात आहेत .


वय वर्षे फक्त वीस असणारी काइली जेनर ही जगातील सर्वात तरुण अब्जाधीश म्हणून ओळखली जाते . मॉडेल , अभिनेत्री किम कार्दाशिअन हिची सावत्र बहिण असलेल्या काइलीनं फेसबुकचा सर्वेसर्वा मार्क झकरबर्गलाही मागे टाकलं , आता काइलीनं आणखी एक विक्रम मोडला आहे . इन्स्टाग्रामवर एका ब्रँडची जाहीरात करण्यासाठी ती सर्वाधिक मानधन घेते . इन्टाग्रामवर जाहीरातीची एक पोस्ट शेअर करण्यासाठी ती कंपन्यांकडून तब्बल साडेसहा ते सात कोटी रुपयांच्या आसपास मानधन आकारते . तिनं सेलेना गोमेझलाही मागे टाकलं आहे . इन्स्टाग्राम प्रमोशनसाठी सर्वाधिक मानधन घेणारी सेलेना आता दुसऱ्या स्थानी आली आहे . तर काइली पहिल्या स्थानी विराजमान झाली आहे . ‘फोर्ब्स’नं नुकतीच अमेरिकेतील ‘self - made US billionaire’ची यादी जाहीर केली . त्यात २० वर्षांच्या काइलीचाही समावेश होता . काइली या यादीत १९ व्या स्थानावर होती . ‘काइली कॉस्मेटिक्स’ या प्रसिद्ध सौंदर्यप्रसाधन कंपनीची ती सम्राज्ञी आहे . ओठांना अधिक आकर्षक करण्यासाठीची सौंदर्यप्रसाधनं ही कंपनी तयार करते . सध्या काइलीची संपत्ती ६१ अब्ज ७४ कोटी रुपयांच्या घरात आहे . इन्स्टाग्रामवर प्रमोशनसाठी सर्वाधिक मानधन घेणाऱ्या यादीत विराट कोहलीच्या नावाचाही समावेश आहे . विराट एका पोस्टसाठी तब्बल ८४ लाख रुपये इतकं मानधन आकारतो .


विश्वकरंडक फुटबॉल स्पर्धेत या वेळी झ्लाटन इब्राहिमोविच या अव्वल खेळाडूची उणीव जाणवणार आहे . रशियात होणाऱ्या या स्पर्धेसाठी प्रशिक्षकांनी त्याच्या नावाचा विचारच झाला नाही , असे सांगितले . स्वीडनचे प्रशिक्षक यान अँडरसन यांनी त्याच्याशिवाय स्वीडन संघाची घोषणा केली . विश्वकरंडकासाठी त्यांनी निवडलेल्या संघात फारसे आश्चर्यकारक बदल नाहीत . इब्राहिमोविच किमान विश्वकरंडक स्पर्धेत खेळेल , अशी त्याच्या चाहत्यांची अपेक्षा होती . पण ती फोल ठरली आहे . गेल्या वर्षी नोव्हेंबर महिन्यात विश्वकरंडकाच्या प्ले - ऑफ लढतीत स्वीडनने इटलीवर विजय मिळविला होता . तेव्हापासून इब्राहिमोविच पुन्हा राष्ट्रीय संघात परतणार , असा अंदाज बांधला जात होता . विशेष म्हणजे उंचपुऱ्या इब्रहिमोविच याने २०१६ मध्ये राष्ट्रीय संघातून निवृत्ती घेतली आहे . सध्या तो लॉस एंजलिस गॅलेक्झी संघाकडून खेळत आहे . निवृत्ती मागे घेण्याचा आपला अजिबात विचार नाही , असे त्याने स्पष्ट केले आहे .


‘घाडगे & सून’ मालिकेमध्ये दिवाळीच्या शुभमुहूर्तावर अक्षय आणि कियारा घाडगे सदनमध्ये येणार आहेत . काही दिवसांपासून मालिकेमध्ये बऱ्याच घडामोडी घडत आहेत . अक्षयच्या मनात अमृताविषयी प्रेमाची भावना येऊ लागली आहे . अक्षय आणि कियाराचा हा पहिला पाडवा असल्याने घाडगे सदनमध्ये तो देखील साजरा केला जाणारा आहे . परंतु हे होत असताना अमृता जरा नाराज आहे कारण तिला मागील वर्षाच्या पाडव्याची आठवण आणि इतर सगळ्याच गोष्टी आठवणार आहेत . माई आणि अण्णांनी अक्षयला माफ केले असून आता हे दोघे देखील घाडगे परिवारासोबत राहणार आहेत . अक्षय परत घाडगे सदनमध्ये परतल्यामुळे अमृताचे आव्हान पूर्ण झाले आहे . अक्षय आणि कियारा आता घरी परतल्यावर अमृता घाडगे सदनमध्ये रहाणार का , पुढे मालिकेत कुठले नवे वळण येणार हे पाहणं औत्सुक्याचं ठरणार आहे . ‘सुखाच्या सरींनी हे मन बावरे’ मालिकेतसुद्धा दिवाळी साजरी होणार आहे . संयोगीता आणि सिध्दार्थची भाऊबीज प्रेक्षकांना बघायला मिळणार आहे . तसेच दिवाळीच्या निमित्ताने सिद्धार्थ पहिल्यांदा अनुच्या घरी जाणार आहे . तर ‘राधा प्रेम रंगी रंगली’ मालिकेमध्ये प्रेम आणि राधा मोठ्या उत्साहात दिवाळी साजरी करणार आहेत . दीपिका राधा आणि देशमुख – निंबाळकर कुटुंबाला बऱ्याच गोष्टी बोलून जाणार आहे . नक्की दीपिकाच्या मनात काय आहे , कुठलं नवं कारस्थान ती राधा – प्रेमच्या विरोधात रचणार आहे , राधा या संकटावर कशी मात करेल , अशा अनेक प्रश्नांची उत्तरं प्रेक्षकांना मालिकेमध्ये मिळणार आहे . Video : . . तर सलमानला मी बोटीतून ढकलून देईन - आमिर कलर्स मराठी वाहिनीवर संध्याकाळी सात वाजल्यापासून हे दीपावली विशेष भाग प्रसारित होणार आहेत .


अॅना इव्हानोव्हिकचे आव्हान संपुष्टात जागतिक क्रमवारीत अव्वल स्थानी असलेल्या आणि अव्वल मानांकित सेरेना विल्यम्सला फ्रेंच खुल्या टेनिस स्पर्धेत विजयासाठी संघर्ष करावा लागला . क्रिस्तिना लाडेनोव्हिकला नमवत सेरेनाने चौथी फेरी गाठली . अनुभवी खेळाडू अॅना इव्हानोविक व डॉमिनिका सिबुलकोव्हा यांना पराभवाचा धक्का बसला . शनिवारच्या सामन्यांचे वेळापत्रक पावसाच्या व्यत्ययामुळे कोलमडले . जेतेपदाच्या शर्यतीत असलेल्या सेरेनाने क्रिस्तिनावर ६ - ४ , ७ - ६ ( १२ - १० ) असाजिंकला . कार्ला सुआरेझ नवारोने सिबुलकोवाचा ६ - ४ , ३ - ६ , ६ - १ असा पराभव केला . एलिना स्वितोलिनने इव्हानोव्हिकचे आव्हान ६ - ४ , ६ - ४ असे संपुष्टात आणले . व्हीनस विल्यम्सने अॅलिझ कॉर्नेटवर ७ - ६ ( ७ - ५ ) , १ - ६ , ६ - ० अशी मात केली . पुरुषांमध्ये डेव्हिड फेररने फेलिसिआनो लोपेझचा ६ - ४ , ७ - ६ ( ८ - ६ ) , ६ - १ असा पराभव केला . अर्नेस्ट गुलबिसविरुद्ध खेळताना दुखापतीमुळे जो विलफ्रेड सोंगाने माघार घेतली . पेस - हिंगिस उपांत्यपूर्व फेरीत लिएण्डर पेसने मार्टिना हिंगिसच्या साथीने खेळताना मिश्र दुहेरीत उपांत्यपूर्व फेरीत आगेकूच केली . पेस - हिंगिस जोडीने चौथ्या मानांकित फ्लोरिन मर्गेआ आणि यारोस्लाव्हा श्वेडोव्हा जोडीवर २ - ६ , ७ - ५ , १० - ६ असा विजय मिळवला . तीन ग्रँड स्लॅम जेतेपदे नावावर असणाऱ्या या जोडीने फ्रेंच खुल्या स्पर्धेच्या पहिल्यावहिल्या जेतेपदाच्या दिशेने दमदार पाऊल टाकले .


आग्नेय आशियात दरवर्षी आठ लाख लोकांचा हवा प्रदूषणाशी निगडित विकाराने मृत्यू होतो , त्यातील ७५ टक्के मृत्यू हे हृदयविकार व फुप्फुसाच्या कर्करोगाने होतात , असे जागतिक आरोग्य संघटनेच्या अहवालात म्हटले आहे . जगात दहापैकी ९ व्यक्ती खराब हवा नाकावाटे आत घेत असतात आणि हवा प्रदूषणामुळे होणाऱ्या मृत्यूंपैकी ९० टक्के मृत्यू हे कमी व मध्यम उत्पन्न असलेल्या देशातील आहेत . तीनपैकी दोन मृत्यू हे आग्नेय आशियात होत असतात . जागतिक आरोग्य संघटनेच्या प्रमुख मारिया नेयरा यांनी सांगितले , की सार्वजनिक आरोग्याच्या दृष्टिकोनातून हा धोक्याचा इशारा आहे . वाहतुकीची अकार्यक्षम साधने , घरात वापरण्याची खराब इंधने , कोळसा प्रकल्प व औद्योगिक प्रदूषण यामुळे हवेचे प्रदूषण होत असते . यातील ९४ टक्के मृत्यू असंसर्गजन्य रोग म्हणजे हृदयरोग , पक्षाघात व श्वासाच्या विकारांनी होतात . फुप्फुसाचा कर्करोग व हवेचे प्रदूषण यांचा जवळचा संबंध आहे . जागतिक आरोग्य संघटनेच्या मते दरवर्षी किमान ७ , ९९ , ००० लोक हवा प्रदूषणाने मरतात . २०१६ मध्ये भारतात ६ , २१ , १३८ लोकांचा मृत्यू झाला . भारतात हृदयरोग , श्वसनाचे विकार व फुप्फुसाचा कर्करोग यांचे प्रमाण जास्त आहे . भारतात हृदयरोगाने २ , ४९ , ३८८ लोकांचा मृत्यू होतो , तर १ , ९५ , ००१ लोकांचा पक्षाघाताने मृत्यू होतो . श्वसनाच्या रोगाने १ , १० , ५०० तर फुप्फुसाच्या कर्करोगाने २६ , ३३४ लोकांचा मृत्यू होतो . अर्थात भारतातील माहिती २०१२ मधील आकडेवारीच्या आधारे आहे . ९४ टक्के अकाली मृत्यू हे फुप्फुसाचा कर्करोग व श्वसनाच्या विकारांनी होतात . घराबाहेरील प्रदूषणाच्या माहितीवर यात भर दिला आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


बीएमडब्ल्यू या लक्झरी कार उत्पादन क्षेत्रातील आघाडीच्या कंपनीनं आता भारतामधल्या आकर्षक अशा मोटरबाईक क्षेत्रातही प्रवेश केला आहे . या कंपनीच्या दोन बहुप्रतिक्षित G 310 R आणि बीएमडब्लू G 310 GS या बाईक भारतीय बाजारपेठेत दाखल झाल्या आहेत . २ . ९९ लाखापासून या बाईकची किंमत सुरु होते . आकारमानाचा विचार करता G 310 R आणि G 310 GS या दोन्ही लहान बाईक्स आहेत . या दोन बाईक्सपैकी G 310 GS ही बाईक तुम्हाला साहसी मोहिमेमध्ये उत्तम साथ देऊ शकते . कर्नाटकातील होसूर येथील टीव्हीएसच्या प्लांटमध्ये या दोन्ही बाईक्सचे उत्पादन करण्यात आले आहे . २०१६ साली पहिल्यांदा ऑटो एक्सपोमध्ये बीएमडब्लू G 310 R बाईक प्रदर्शित करण्यात आली . त्यानंतर २०१८ च्या ऑटो एक्सपोमध्ये या दोन्ही बाईक प्रदर्शित करण्यात आल्या . त्यावेळी यावर्षात दोन्ही बाईक भारतीय बाजारपेठेत लाँच होणार असल्याचे सांगण्यात आले होते . त्यानुसार या बाईक भारतीय बाजारपेठेत दाखल झाल्या आहेत . या दोन्ही बाईक्समध्ये ३१३ सीसी सिंगल सिलिंडर लिक्वीड कूल इंजिन वापरण्यात आले आहे . या बाईकचा टॉर्क ९५०० आरपीएम आहे . बीएमडब्लूचा G 310 R टॉप स्पीड ताशी १४५ किलोमीटर आहे . त्याचेच भावंड असलेले G 310 GS ताशी वेग १४३ किलोमीटर वेग आहे . बीएमडब्लू G 310 R ची किंमत २ लाख ९९ हजार आहे तर GS ची किंमत ३ लाख ४९ हजार आहे . भारतीय बाजारपेठेत मोटरबाईक्सची मागणी वेगाने वाढत असून होंडा , सुझकी , बजाज या कंपन्यांसोबतच केटीएम , हार्ले , एनफिल्ड बुलेट आदी कंपन्यांच्या हाय एंड गाड्याही तेजीत आहेत . या गाड्यांना तरूणांकडून मोठी मागणी असून या स्पर्धेमध्ये आता बीएमडब्ल्यूही उतरली असून ग्राहकांना निवडीची संधी मिळणार आहे .


गेले काही महिने चित्रपटांमध्ये रमलेला अभिनेता वैभव तत्त्ववादी पुन्हा एकदा छोटय़ा पडद्यावर एका नव्या भूमिकेत दिसणार आहे . चित्रपटांमध्ये व्यग्र असतानाही मालिकेवरचे त्याचे प्रेम कमी झालेले नाही . ‘झी युवा’ वाहिनीवरील ‘प्रेम हे’ या नव्या मालिकेच्या शुभारंभाच्या भागात वैभव दिसणार आहे . ‘रुपेरी वाळूत’ असे या भागाचे शीर्षक असून त्यात वैभवबरोबर तेजश्री प्रधानची महत्त्वाची भूमिका आहे . ही जोडी पहिल्यांदाच मालिकेच्या निमित्ताने एकत्र आली आहे . ‘माझे मालिकांवरील प्रेम कधीच कमी होणार नाही . मालिकांनी मला खरी ओळख मिळवून दिली आणि घराघरात प्रेक्षकांपर्यंत मला पोहोचवले . सध्या चित्रपटांमुळे मालिके च्या चित्रीकरणासाठी सलग वेळ देता येत नाही . पण जेव्हा ‘झी युवा’ने ‘प्रेम हे’ या मालिकेच्या प्रेमकथेबद्दल विचारले तेव्हा मी लगेच होकार दिला . छोटेखानी भाग असल्याने त्याचे चित्रीकरण मला करता आले , असे वैभवने सांगितले . या मालिके त तो पहिल्यांदाच तेजश्री प्रधानबरोबर काम करतो आहे . मात्र आम्ही दोघेही एकमेकांचे चांगले मित्र आहोत , अशी माहिती वैभवने दिली . आमच्या मैत्रीविषयी फार कोणाला माहिती नाही . खूप वर्षांपासून आम्ही एकत्र काम करण्यासाठी प्रयत्न करत होतो . अखेर या मालिकेमुळे हा योग जुळून आला , असेही त्याने सांगितले . अल्लड वयापासून वयस्कर वयातील प्रेमापर्यंतच्या छटा ‘प्रेम हे’ या मालिके तून पाहायला मिळणार आहेत . तुमच्या आमच्या प्रेमाची गोष्ट या मालिकेच्या निमित्ताने तुमच्यापर्यंत पोहोचणार आहे , असे सांगतानाच या मालिकेच्या पहिल्याच भागात काम करायला मिळाल्याबद्दल त्याने आनंद व्यक्त केला . ‘रुपेरी वाळूत’ असे या पहिल्या भागाचे नाव असून यात ग्रामीण भागातील प्रेमकथा पाहायला मिळणार असल्याचे त्याने सांगितले . ग्रामीण भागातील अनेक प्रेमकथा काही ना काही कारणाने अपूर्ण राहतात . अशाच एका वळणावर घडलेली प्रेमकथा यात पाहायला मिळणार असून २७ फेब्रुवारीपासून रोज रात्री ९ वाजता ‘प्रेम हे’ प्रेक्षकांना पाहायला मिळणार आहे .


मरेची दुसऱ्यांदा विजेतेपदाला गवसणी ; कॅनडाच्या राओनिकचे स्वप्न अधुरेच कारकीर्दीतील पहिलेवहिले ग्रँडस्लॅम विजेतेपद आणि तेही विम्बल्डन टेनिसच्या रूपात जिंकण्याचे स्वप्न कॅनडाच्या मिलोस राओनिकला साकारता आले नाही . घरच्या क्रीडारसिकांच्या साक्षीने ब्रिटनच्या अँडी मरेने विजेतेपदावर शिक्कामोर्तब केले आणि तो या आनंदाच्या क्षणी ढसाढसा रडायला लागला . . कारण २०१३मध्ये मरेने प्रथमच विम्बल्डन विजेतेपद जिंकताना एक नवा इतिहास रचला होता . १९३६मध्ये फ्रेड पेरीने जेतेपद पटकावल्यानंतर तब्बल ७७ वर्षांनी मरेने आपल्या देशाला हे प्रतिष्ठेचे विजेतेपद जिंकून दिले होते . याच ऋणानुबंधाच्या नात्यामुळे इंग्लिश जनतेने मरेच्या विजयाचा आनंद अभिमानाने साजरा केला . ऑल इंग्लंड क्लबच्या मैदानावर झालेल्या अंतिम सामन्यात मरेचे पारडे जड होते . मात्र रॉजर फेडररसारख्या बलाढय़ खेळाडूवर मात करीत अंतिम फेरीत स्थान मिळवणाऱ्या राओनिककडून त्याच पराक्रमाची अपेक्षा होती . मरेने त्याचा अपेक्षाभंग करीत ६ - ४ , ७ - ६ ( ७ - ३ ) , ७ - ६ ( ७ - २ ) अशा फरकाने विजय मिळवत कारकीर्दीतील तिसरे ग्रँडस्लॅम विजेतेपद पटकावले . मरेने २०१२मध्ये अमेरिकन ग्रँडस्लॅम जेतेपद जिंकले होते . द्वितीय मानांकित मरेने सुरुवातीपासूनच खेळावर नियंत्रण मिळवले होते . त्याने फोरहॅण्डच्या फटक्यांचा सुरेख खेळ केला . राओनिकची व्हॉलीजवर जास्त भर होती . पहिल्या सेटमध्ये सातव्या गेमच्या वेळी मरेला सव्र्हिसब्रेकची संधी मिळाली . राओनिकने बॅकहॅण्ड परतीचे फटके मारताना केलेल्या चुकांचा त्याला फायदा झाला . हा महत्त्वपूर्ण ब्रेक मिळवत मरेने पहिला सेट केवळ ४१ मिनिटांमध्ये जिंकला . प्रथमच अंतिम फेरी खेळत असलेल्या राओनिकच्या चेहऱ्यावर खूप मानसिक दडपण जाणवत होते . मरे व राओनिक या दोघांनीही क्रॉसकोर्ट फटक्यांचाही उपयोग केला ; परंतु राओनिकने बेसलाइनवर व्हॉलीज टाकण्याचा प्रयत्न केला . मरेला सातव्या व नवव्या गेममध्ये ब्रेकची संधी मिळाली होती , मात्र दोन्ही वेळा राओनिकने बिनतोड सव्र्हिसचा उपयोग करीत त्याला या संधीपासून वंचित ठेवले . दोन्ही खेळाडूंनी प्रत्येकी सहा गेम्स घेतल्यानंतर टायब्रेकरचा उपयोग करण्यात आला . त्यामध्ये मरेने दोन वेळा सव्र्हिसब्रेक मिळवला . टायब्रेकर ७ - ३ असा जिंकत त्याने दुसरा सेटहीजिंकला . पहिले दोन सेट गमावल्यानंतर राओनिकने तिसऱ्या सेटमध्ये चिवट झुंज देण्याचा प्रयत्न केला . पाचव्या गेमच्या वेळी त्याला सव्र्हिसब्रेकची संधीदेखील लाभली होती . मात्र परतीचे फटके मारताना केलेल्या नकळत चुकांमुळे त्याला ही संधी साधता आली नाही . ६ - ६ अशा गेम्सच्या बरोबरीनंतर झालेल्या टायब्रेकरमध्ये मरे याने निर्विवाद वर्चस्व गाजवले . त्याने दोन सव्र्हिसब्रेक मिळवत ५ - ० अशी आघाडी घेतली . तेथेच राओनिकचा पराभव स्पष्ट झाला होता . मरेने पुन्हा सातव्या सव्र्हिसच्या वेळी ब्रेक मिळवला . हे ब्रेक नोंदवताना त्याने क्रॉसकोर्ट फटक्यांचा आत्मविश्वासाने उपयोग केला . हा टायब्रेकर ७ - २ असा जिंकत त्याने पुन्हा या प्रतिष्ठेच्या स्पर्धेत अजिंक्यपद पटकावले . विम्बल्डन हे माझे दैवत आहे आणि येथे पुन्हा विजेता होण्याचे स्वप्न मी साकार करू शकलो याच्यापेक्षा आणखी वेगळा आनंद असूच शकत नाही . हे विजेतेपद मिळवण्यासाठी मी खूप मेहनत केली होती . अर्थात राओनिकनेही सुरेख खेळ केला . त्याची ही पहिलीच अंतिम फेरी होती . माझ्यासाठी येथील अंतिम लढत नवीन नाही , हाच फरक माझ्यासाठी निर्णायक ठरला . – अँडी मरे अंतिम लढतीत माझा खेळ अपेक्षेइतका झाला नाही . मी परतीच्या फटक्यांवर नियंत्रण ठेवू शकलो नाही . विम्बल्डनचे उपविजेतेपदही आमच्या देशासाठी अभिमानास्पद आहे . पुढील वर्षी मी येथे अजिंक्यपद मिळवण्याचा प्रयत्न करीन . – मिलोस राओनिक


शारीरिक किंवा मानिसकरित्या तुम्ही जास्त थकला असाल तर तुम्हाला सातत्याने अकार्यक्षमता जाणवते . अशावेळी झोपेतून उठल्यावर किंवा दिवसातील कोणत्याही वेळेस अशी व्यक्ती थकलेली दिसते . अशा व्यक्तींना अस्वस्थता आणि एकप्रकारची गुंगी आल्यासारखे जाणवते . अशक्तपणा आणि जास्त दमल्यामुळे थकवा येतो . अनेकदा हा थकवा तुमच्या जीवनशैलीशी निगडीत असतो . दिर्घकाळ काम करणे , जेवण टाळणे , अतिश्रम आणि कमी झोप ही थकवा येण्याची काही मुख्य कारणे आहेत . मात्र हा थकवा जाण्यासाठी काही विशिष्ट पदार्थ खाल्ल्यास नक्कीच फायदा होतो . पलक अग्रवाल यांनी दिलेल्या या काही खास टिप्स… दही शरीरातील एकदम कमी झालेली शक्ती पुन्हा मिळविण्यासाठी दही खाणे अतिशय फायदेशीर ठरु शकते . दह्यात प्रोटीन आणि कार्बोहायड्रेटचे प्रमाण जास्त असते . याशिवाय दह्यातील प्रोबायोटिक्सच्या पुरेशा प्रमाणामुळे थकवा दूर होण्यास मदत होते . त्यामुळे तुम्हाला थकवा आल्यासारखे वाटल्यास एक बाऊल दही खा . केळी केळ्यामध्ये सुक्रोज , फ्रुक्टोज आणि ग्लुकोजचे प्रमाण जास्त असते . त्यामुळे शरीराची गेलेली शक्ती पुन्हा मिळविण्यास त्याचा फायदा होतो . केळी कोणत्याही ऋतूमध्ये सहज उपलब्ध होण्यासारखे फळ आहे . याशिवाय यात व्हिटॅमिन बी , व्हिटॅमिन सी आणि ओमेगा ३ फॅटी अॅसिडचे प्रमाण जास्त असते . हे सर्व घटक थकवा दूर होण्यासाठी अतिशय उपयुक्त असतात . अंडी चांगली राहण्यासाठी ‘हे’ करा ग्रीन टी ‘ग्रीन टी’मध्ये असणाऱ्या अँटीऑक्सिडंटसमुळे तो प्यायल्यावर आपल्याला तरतरी आल्यासारखे वाटते . ‘ग्रीन टी’मधील पॉलिफिनोल्समुळे ताण दूर होण्यास तसेच मानसिक स्थैर्य येण्यास मदत होते . ‘ग्रीन टी’ आरोग्यासाठीही चांगला असतो . त्यामुळे ज्यांना वारंवार थकवा आल्यासारखे वाटते त्यांनी ‘ग्रीन टी’चे अवश्य सेवन करावे . लाल सिमला मिर्ची शरीरात व्हीटॅमिन सीची कमतरता असल्यास थकवा येऊ शकतो . लाल सिमला मिर्चीमधून जास्त प्रमाणात व्हीटॅमिन सी मिळत असल्याने त्यांचा आहारातील समावेश फायदेशीर असतो . शक्ती वाढविण्यासाठी या भाजीचा आहारात जरुर समावेश करा . पालक पालेभाज्या आरोग्यासाठी फायदेशीर असतात . अनेक आजारांवरील उपाय म्हणून पालेभाज्या उपयुक्त ठरतात . पालकामध्ये आयर्नचे प्रमाण जास्त असते . तसेच शरीरातील पेशींना ऑक्सिजन पुरविण्याचे काम पालक करतो . पालकाच्या सेवनाने शरीरातील शक्ती वाढण्यास मदत होते . त्यामुळे पालक सूप , पालक पराठा , पालक भाजी यांचा आहारात समावेश करावा . …या सुकामेव्यामुळे वजन घटण्यास मदत


प्रो कबड्डी लीगविषयी खूप ऐकले होते . त्यामध्ये मला भाग घेण्याची संधी मिळेल असे कधीच वाटले नव्हते . यंदा या लीगमध्ये भाग घेण्याची संधी मिळाल्यामुळे मी स्वप्नवत अनुभवातून जात आहे , असे उद्गार पुणेरी पलटणचे प्रतिनिधित्व करणारा बांगलादेशचा खेळाडू झियाउर रेहमानने काढले आहेत . या स्पर्धेत रेहमानला प्रथमच खेळण्याची संधी मिळाली आहे . विश्वचषक स्पर्धेतील अप्रतिम पकडींच्या बळावर रेहमानसाठी यंदा प्रो कबड्डीची दारे खुली झाली . नौदलात नोकरी करणाऱ्या २६ वर्षीय रेहमानला लहानपणापासूनच कबड्डीचे वेड आहे . अर्थात शालेय जीवनात तो क्रिकेट खेळत असे . त्या वेळी क्रिकेटमध्ये कारकीर्द घडवण्याचे त्याने ठरवले होते . परंतु नौदलात नोकरी मिळाल्यानंतर त्याला क्रिकेट खेळणे शक्य झाले नाही . नौदलातील अनेक जण जहाजावर कबड्डी खेळत असल्यामुळे त्यानेही कबड्डी खेळण्यास सुरुवात केली . अवघ्या दोन वर्षांमध्ये त्याने बांगलादेश संघात स्थान मिळवले . बांगलादेशातील राष्ट्रीय अजिंक्यपद स्पध्रेविषयी रेहमान म्हणाला , ‘‘नौदलाच्या संघात चढाया करणाऱ्यांची कमतरता नाही . आपल्याला राष्ट्रीय संघात स्थान मिळवायचे असेल तर पकडीचे कौशल्य अधिक आत्मसात केले पाहिजे असा मनाशी निश्चय करीत पकडी करण्याच्या कौशल्यावर मी अधिक लक्ष केंद्रित केले . सुदैवाने हे तंत्र मला जमले . आमच्याकडेही राष्ट्रीय स्पर्धा विलक्षण चुरशीने खेळल्या जातात . विजेतेपद कोण मिळवेल हे सांगता येत नाही . भारताप्रमाणे आमच्याकडेही क्रिकेटची अफाट लोकप्रियता आहे , तरीही कबड्डीला प्रेक्षकांचा भरघोस प्रतिसाद मिळतो . ’’ प्रो लीगविषयी विचारले असता तो म्हणाला , ‘‘हा माझ्या आयुष्यातील संस्मरणीय कालावधी आहे . आमच्या देशातही या लीगचे चाहते आहेत . अशा लीग आमच्याकडे आयोजित केल्या तर निश्चितपणे आमच्याकडेही कबड्डी हा खेळ क्रिकेटला मागे टाकेल . लीगचे प्रक्षेपण , त्याची मांडणी , समालोचन या सर्वच गोष्टी माझ्यासाठी अद्भुत आहेत . ’’ नौदल व्यवस्थापनाने पगारी रजा दिली काय असे विचारले असता रेहमान म्हणाला , ‘‘मला बिनपगारी रजाच घ्यावी लागली . अर्थात नोकरीची हमी ठेवूनच मला त्यांनी या स्पर्धेसाठी परवानगी दिली आहे , हीच माझ्यासाठी खूप मोठी गोष्ट आहे . या लीगमधील अनुभवाचा फायदा घेत राष्ट्रीय स्पर्धेत नौदल संघाला विजेतेपद मिळवून द्यावे , हीच त्यांची माफक अपेक्षा आहे . ’’


आता फास्ट फूड हे प्रकृतीसाठी निश्चितच चांगलं नाही . मॅकडाॅनल्ड्स , केएफसी यांसारख्या फास्ट फूड चेन्समध्ये मिळणाऱ्या पदार्थांमुळे स्थूलपणात वाढ तसंच , डायबीटिससारखे आजार होण्याची शक्यता वाढते असं अनेक डाॅक्टरांचं मत आहे . पण कधीतरी , मजा म्हणून , एखादी चांगली गोष्ट घडल्यावर सेलेब्रेशन म्हणून आपण अनेकदा फास्ट फूड रेस्टाॅरंटमध्ये जातो . तिथे गप्पांच्या ओघात छान वेळ जातो . आणि टेस्टी , टँगी पदार्थ खायला मिळाल्याने मजाही येते . अशा वेळेस जर तुम्ही मॅकडाॅनल्ड्समध्ये गेला असाल तर चांगल्यात चांगले पदार्थ मिळवण्यासाठी या पुढच्या टिप्सचा वापर करा १ . बर्गरसाठी ‘एक्स्ट्रा टोस्टेड’ बन मागवा ‘एक्स्ट्रा टोस्टेड’ म्हणजेच ‘जास्त भाजलेले’ . जास्त भाजलेले बर्गर्स अर्थातच आणखी कुरकुरीत आणि खुसखुशीत लागतात . आणि अशा बन्समध्ये बर्गर बनवण्यासाठी तिथल्या कर्मचाऱ्यांना तुमच्यासाठी ताजा ताजा बर्गर बनवावा लागतो ! द्या टाळी ! २ . ‘विदाऊट साॅल्ट’ फ्रेंच फ्राईज् मागवा . मॅकडाॅनल्ड्स मध्ये मिठाशिवाय फ्रेंच फ्राईज् घेता येतात हेच कोणाला माहीत नसतं . मॅकडाॅनल्ड्समध्ये नेहमी तयार होणाऱ्या फ्रेंच फ्राईज् मीठ टाकून तयार केल्या जातात . जर तुम्ही मीठ नसलेल्या फ्रेंच फ्राईज् मागवल्या तर तिथले कर्मचारी तुमच्यासाठी नवे ताजे फ्राईज् बनवतात . आता ताज्या फ्रेंच फ्राईज् ची लज्जत काय असते हे वेगळं सांगायला नको . ३ . कोल्डड्रिंक बर्फाशिवाय मागवा आता ही ट्रिक आपल्या उसाच्या रसवाल्याकडेही वापरता येते . ही ट्रिक सगळ्यांना बऱ्यापैकी माहीत आहे . बर्फ नसला की त्या ग्लासात जास्त कोल्डड्रिंक मावतं . आणि बर्फ टाकला नाही म्हणजे मॅकडाॅनल्ड्सकडचं कोल्डड्रिंक थंड नसणार असं थोडीच आहे ? वाचा - ‘अॅमेझाॅन’चे जेफ बेझोस ठरले जगातले दुसरे सर्वात श्रीमंत ४ . कर्मचाऱ्यांशी प्रेमाने वागा ही सगळ्यात महत्त्वाची गोष्ट आहे आणि ती मॅकडाॅनल्ड काय कुठल्याही हाॅटेल किंवा फास्ट फूड रेस्टाॅरंटमध्ये लागू होते . ग्राहक कितीही संतापला तरी त्यांना उलट उत्तर द्यायचं नाही अशी इथल्या कर्मचाऱ्यांना सक्त ताकीद असते . पण आपण जर रोजच्या व्यवहारातल्या संवादाच्या चांगल्या पध्दती वापरल्या तर आहे त्या पदार्थांपैकी चांगल्यात चांगले पदार्थ आपल्याला मिळण्याची शक्यता जास्त असते .